text:
WALVIS BAY – Ehangano leeshi pOmbaye l Edina Etale Fishing ola ifanununa koilonga ovanailonga 80 va li va dja moilonga. Omwaalu waavo va alukila moilonga ou fike poshititatu shovanailonga 270 vali va lekelwa moilonga ei muFebuluali neudo. Ekanifo loilonga ola etifwa komhumbwe yoshimaliwa mehangano. Pokati opo otwa kundana kutya, ovanailonga va lekelwa moilonga otava pula ehangano li fute eependjela davo inadi futwa natango kehangano Etale.
Etale ohali kwata eeshi , ashike inali tameka ku mana ku longela eeshi mofabulika. Ohali longele mofabulika yehangano limwe mangha, tali longifa ovanailonga va ifanununwa okulonga eeshi dohorse mackerel. Omukwateli komesho woshitukulwa sheedjo dehangano Gerry Munyama okwa ti: “ Otava longele mangha mofabrika ya ehelwa navali, inashi pumbiwa ve li pule kombinga yofuto yonhele omu tamu longelwa”.
Okwa anya ku fatuka kutya ovanailonga 80 otava ka futwa ondjabi i fike peni mokulonga eeshi, ilo kombinga youfemba wekwato leeshi naapa pe fike omwaalu weeshi tadi kwatwa kehangano.
“Otwe li pyakidila nokukundafana novanailonga va li mehangano twa landula omulandu upe mehangano, ngaashi sha udafanwa nehangano li li le po ovanailonga”, Munyama ta ti.
Kombinga yewapaleko lofabulika, Munyama okwa ti, opo taku ifanwa ovashiiivinawa va koleke kutya, oilonga aishe otai pula shi fike peni. Ta holola kutya, oilongifo imwe mofabulika oya longa oule womido da koya po-50. Oilongifo aishe yehangano oi na ku wapalekululwa ngaashi eenhele dokutalelekela oshoyo omalusheno. “Elalakano dingi letu okupepaleka Etale opo ehangano li fike pomufika wolela womahangano okulonga eeshi, noovalongifi voshimaliwa nopandodo yopapangelo, opo tu pewe vali omivalu yetu yomukwato weeshi” Munyama ta fatulula.
Etale paife oli na ovanailonga va-5 aveke, omangha ehangano tali i longekida kwaalula ovanailonga voshito moilonga. Ehangano kala li tali dulu ku mona oimaliwa tai kandula po eemhumbwe adishe ngaashi ofuto yovanailonga. Onghalo oye li fininika li kaleke oilonga diva, tali lombwele ovanailonga kutya ove na ku kanifa oilonga, opo li dule ku ke va kutulula pamulandu upe wehangano.
Pokati opo otwa kundana kutya, ovanailonga va dja moilonga, otava pula opendjela yavo inai futwa ya katashwa koMetropolitan Namibia. Ovanailonga vamwe ova fatulula kutya, ova mana po oimaliwa shashi, ova teelela opendjela oule weemwedi 6.
Alfons Seibeb omushingi wokaforklift, umwe waavo va dja moilonga pEtale, ta lombwele oshikundaneki shoNew Era kutya, omavalulo aye kuMuni ngaashi olusheno nomeva, nomalongifo akwao, okwa ya pombada eshi a ninga efimbo inaa futwa, neefitola dokulandifa oikwaopundi,oitaafula neembete oko e na omavalulo, oda hala ku mu nyekulula osho a landa kudo.
“Keshe mwedi, Metropolitan oha udaneke ku tu futa, ashike fiyo opapa inatu pewa oumaliwa yetu nghee twe i udanekelwa okudja muMaalisa neudo. Eshi inatu pewa enyamukulo la ukilila, nafye otwa udanekela ovo tu ne na eengunga, paife ova hala ku tu nyeka oinima yetu nomaumbo oo twa landa noudjuu”Alfons ta fatulula.
Ta holola nghee ovanailonga va ongala lwoikando nokukundafana nghee ve na ku ulumika engongonyotoko lofuto yoimaliwa, otwa pula yo epangelo li ye mo ngee oimaliwa inai futwa fiyo okexulilo laAuguste. “Itatu twikile vali monghalo ei, otu na oinakukwanifwa nomaumbo haa filwa oshisho. Otwa wedelwa ko oishoshela , paife otwa talika ko ovalingunga vai” Alfons ta holola eudonai laye.
Munyama okwa koleka ekatasho lofuto yopendjela yovanailonga ta ti, eudafano oli li pokati kovanailonga noMetropolitan Namibia, oshikefa sheependjela dovanailonga. “ Fyee ohatu kwafele mokupula ko luhapu, ashike ovanailonga ove ke li haluka va pumbwa oshimaliwa eshi va kanifa oilonga” Munyama ta nyamukula.
Ashike ouyelele wa kundanekwa kuKundana owa tonga kutya, Etale otali futu exwata lopendjela tai ka yandjwa mo31 Auguste 2013. Ouyelele owa kundaneka kutya, oimaliwa otai ka ulika ya fika komavalulo avo konima yeevili 48 fiyo 72.
“Dimbulukwa kutya, otwa pula omayele kombelwa yoifendela kombinga yofuto yoshimaliwa ngee osha koyo N$50 000.00, natango onghee twa teelela ombelewa yoifendela yoyuuyemo okupitila moshikondo shemona mOmbaye . Eshi, otashi dulu ku kateka ofuto yopendjela yaavo ve na oimaliwa ya koya pomwaalu oo”.Metropolitan Namibia oya yandja ombili okupitila moe-mail.
KuEveline de Klerk


c: text/html

text:
Omolwashike tu na okukala hatu ongala pamwe?
‘Ndele ova diinina okukala ve na ekwatafano.’ — OILONGA 2:42.
OMAIMBILO: 20, 119
1-3. (a) Ongahelipi Ovakriste hava ulike kutya ohava kala va halelela okwoongala pamwe? (Tala efano pehovelo loshitukulwa.) (b) Oshike hatu ka kundafana moshitukulwa eshi?
ESHI Corinna a li e na omido 17, ina okwa li a kwatwa po nokutwalwa kokule kokamba yeenghwate. Lwanima, Corinna naye okwa ka kwatwa po ndele ta twalwa koSiberia kokule neumbo lavo, oshinano sheekilometa omayovi. KoSiberia okwa kala ha longo mofaalama, nokulongifwa ngaashi omupika. Omafimbo amwe okwa li ha fininikwa a ka longe pondje moutalala wamemememe ina djala oikutu youtalala. Ashike nande ongaho, Corinna nomumwameme umwe ova li va tokola va ninge ngaashi tava dulu va dje mofaalama nova ye kokwoongala.
2 Corinna okwa ti: “Monhele omo hatu longele otwa li twa dja mo konguloshi, notwa ya koshitaashi yomashina okolutenda oyo i li kokule neekilometa 25. Eshina lokolutenda ohali i pombali yongula, notwa ka yeluka mo konima yeevili hamano, nokudja opo otwa enda eekilometa omulongo opo tu ka fike kokwoongala.” Corinna okwa li a hafa eshi a fika. Okwa ti: “Pokwoongala, otwa li twa konakona Oshungonangelo nokwiimba omaimbilo Ouhamba. Osha li oshimoniwa tashi tungu nosha pameka eitavelo letu.” Ovamwameme ovo vavali ova ka alukila kofaalama konima yomafiku atatu, ashike mwene wofaalama ka li a didilika kutya ova li va dja mo.
3 Oshiwana shaJehova alushe ohashi kala sha halelela okukala pamwe. Pashihopaenenwa, Ovakriste vonale ova li hava kala va halelela okwoongala pamwe opo va longele Jehova nokulihonga kombinga yaye. (Oilonga 2:42) Oshoshili kutya naave otashi dulika ho kala wa teelela nodjuulufi okukala pokwoongala. Ashike ngaashi Ovakriste vakwetu, otashi dulika ho mono shidjuu okukala pokwoongala pandjikilile. Otashi dulika wa pumbwa okulonga efimbo lihapu ile u na oilonga ihapu ile ho kala u udite wa loloka. Ndele mbela oshike tashi dulu oku tu kwafela tu ninge eenghendabala tu kale ihatu faula okwoongala? [1] (Tala eshangelo lopexulilo loshitukulwa.) Ongahelipi hatu dulu okuladipika ovakonakonimbiibeli nosho yo vamwe va kale hava kala pokwoongala pandjikilile? Oshitukulwa eshi otashi ka yelifa kutya omolwashike okwoongala (1) kwa fimana kufye, (2) haku kwafele vamwe nosho yo (3) haku hafifa Jehova. [2] — Tala eshangelo lopexulilo loshitukulwa.
OKWOONGALA OKWA FIMANA KUFYE
4. Ongahelipi okwoongala pamwe haku tu kwafele tu lihonge kombinga yaJehova?
4 Ohatu hongwa pokwoongala. Okwoongala keshe ohaku tu kwafele tu lihonge kombinga yaJehova. Pashihopaenenwa, efimbo opo la di ko omaongalo mahapu okwa konakona embo Ehena popepi naJehova pEkonakonombiibeli lEongalo. Mbela owa li u udite ngahelipi eshi wa konakona omaukwatya aJehova nonghee wa uda ovamwatate ve udite kombinga yaye? Nopehe na omalimbililo, osho osha li she ku linyengifa u kale u hole Jehova neenghono. Pokwoongala ohatu lihongo po yo shihapu shi na sha nOmbiibeli mokupwilikina koipopiwa, komauliko nosho yo kelesho lOmbiibeli. (Nehemia 8:8) Diladila vali kwaasho hatu lihongo oshivike keshe ngeenge hatu lilongekidile elesho lOmbiibeli nokupwilikina osho Ovakriste vakwetu ve lihonga mo.
5. Okwoongala ohaku ku kwafele ngahelipi u tule moilonga osho we lihonga mOmbiibeli nou xwepopaleke onghedi yoye yokuudifa?
5 Pokwoongala ohatu lihongo po nghee hatu dulu okutula moilonga monghalamwenyo yetu osho twe lihonga mOmbiibeli. (1 Ovatessaloniki 4:9, 10) Pashihopaenenwa, mbela ope na fiku wa kalele pekonakono lOshungonangelo ndele to di po wa hala okulonga shihapu moilonga yaJehova, wa hala okuxwepopaleka onghedi yoye yokwiilikana ile wa hala okudimina po Omukriste mukweni? Okwoongala kwomokati koshivike ohaku tu hongo nghee tu na okuudifa onghundana iwa, nokukwafela ovanhu vakwetu va ude ko oshili yOmbiibeli. — Mateus 28:19, 20.
6. Okwoongala ohaku tu tu omukumo noku tu pameka ngahelipi?
6 Okwoongala ohaku tu pameke. Ounyuni waSatana otau kendabala okunghundipaleka eitavelo letu noku tu ningifa tu kale tu wete twa wililwa po notwa teka omukumo. Ashike okwoongala ohaku tu tu omukumo noku tu pameka tu twikile okulongela Jehova. (Lesha Oilonga 15:30-32.) Luhapu ohatu kundafana nghee omaxunganeko Ombiibeli taa wanifwa. Osho otashi dulu oku tu kwafela tu mone filufilu kutya omaudaneko aJehova e na sha nonakwiiwa otaa ka wanifwa. Ovakriste vakwetu ihave tu pameke ashike ngeenge tava yandje oipopiwa, ndele nomomatyekosha oo hava yandje pokwoongala nokutanga Jehova mokwiimba tashi di komutima. (1 Ovakorinto 14:26) Ngeenge hatu popi navo manga okwoongala inaku tameka nokonima ya ko, ohatu kala twa pepelelwa molwaashi otu na ookaume vahapu ovo ve na ko nasha nafye shili. — 1 Ovakorinto 16:17, 18.
Okwoongala ohaku tu tu omukumo noku tu pameka opo tu twikile okulongela Jehova
7. Omolwashike sha fimana okukala pokwoongala?
7 Pokwoongala opo hatu mono omhepo iyapuki. Jesus oha longifa omhepo iyapuki eshi ta wilike omaongalo. Nomolwaasho e tu lombwela tu “ude eshi Omhepo tai shi lombwele omaongalo.” (Ehololo 2:7) Omhepo iyapuki otai dulu oku tu kwafela tu finde omashongo nokuudifa nouladi. Ohai dulu yo oku tu kwafela tu ninge omatokolo e li pandunge. Onghee hano, natu kendabaleni ngaashi hatu dulu tuha faule okwoongala opo tu mone ekwafo lomhepo iyapuki.
POKWOONGALA OPO HATU KWAFELE YO VAKWETU
8. Ongahelipi okukala pokwoongala, okuyandja omatyekosha nokwiimba tashi di komutima haku kwafele Ovakriste vakwetu? (Tala yo oshimhungu “ Okwa li alushe ha di ko e udite a pepelelwa.”)
8 Pokwoongala ohatu kala tu na omhito yokuulika kutya otu hole Ovakriste vakwetu. Ovakriste vahapu momaongalo etu otave lididimikile omaudjuu a kwata moiti. Omuyapostoli Paulus okwa ti: “Tu filafaneni oshisho fye tu twafane omukumo.” (Ovaheberi 10:24, 25) Ohatu dulu okuulika kutya otu na ko nasha novamwatate mokukala hatu ongala pamwe opo tu twaafane omukumo. Ngeenge twa ya kokwoongala ohatu ulike kutya otwa hala okukala nOvakriste vakwetu, hatu popi navo nokuulika kutya otu na ko nasha nanghee ve udite. Ohatu va tu yo omukumo ngeenge tava pwilikine komatyekosha etu nokokwiimba kwetu tashi di komutima. — Ovakolossi 3:16.
9, 10. (a) Yelifa nghee eendjovo daJesus odo di li muJohannes 10:16 tadi tu kwafele tu ude ko kutya omolwashike sha fimana okwoongala nOvakriste vakwetu. (b) Ngeenge ohatu kala pokwoongala pandjikilile, ongahelipi hatu dulu okukwafela omunhu oo a tondwa kovanhu vambulavo?
9 Ngeenge twa ya kokwoongala, ohatu kwafele Ovakriste vakwetu va kale ve na oukumwe. (Lesha Johannes 10:16.) Jesus okwe lifaafanifa nomufita, novashikuli vaye ove li onga oufita weedi. Diladila kombinga yaashi: Natu tye nee ngeno ope na eedi mbali di li koikulundudu, dikwao mbali odi li molufilu, naimwe oi li kumwe ku lili. Mbela ohatu dulu ngoo okutya eedi odo nhano odi li oufita umwe? Hasho nandenande, molwaashi oufita weedi ohau kala pamwe, nohau shikula omufita wado. Sha faafana, inatu kala kokule novamwatate mokufaula okwoongala. Onghee hano, otu na okukala hatu ongala pamwe opo tu kale “oshiunda shimwe” nokushikula ‘omufita umwe.’
10 Okwoongala ohaku tu kwafele tu kale moukumwe ngaashi oukwaneumbo u holafane. (Epsalme 133:1) Vamwe meongalo ova tondwa koilyo yomaukwaneumbo avo, tashi dulika kovadali vavo ile kovamwaina. Ashike Jesus okwa udaneka kutya ote ke va pa oukwaneumbo oo tau ka kala u va hole notau va file oshisho. (Markus 10:29, 30) Ngeenge oho kala pokwoongala pandjikilile, oto dulu okukala xe, ina, omumwainamati ile omumwainakadona waumwe meongalo. Ngeenge otwa diladila kombinga yaasho, otashi dulu oku tu linyengifa tu ninge eenghendabala tu kale hatu kala pokwoongala alushe.
OHATU KA HAFIFA JEHOVA
11. Okukala pokwoongala ohaku tu kwafele ngahelipi tu pe Jehova osho e na okupewa?
11 Pokwoongala ohatu pe Jehova osho e na okupewa. Molwaashi Jehova oye Omushiti wetu, otu na oku mu pandula, oku mu fimaneka noku mu tanga. (Lesha Ehololo 7:12.) Ohatu dulu okuninga ngaho pokwoongala ngeenge hatu ilikana, hatu imbi nokupopya kombinga yaye. Kai fi tuu omhito ya denga mbada yokulongela Jehova oyo hatu kala tu na oshivike keshe!
Jehova oha mono kutya otwa halelela okukala pokwoongala nokwa lenga eenghendabala detu odo hatu ningi tu kale po
12. Jehova oha kala e udite ngahelipi ngeenge hatu dulika kelombwelo laye li na sha nokukala pokwoongala?
12 Otu na okudulika kuJehova molwaashi oye e tu shita. Okwe tu lombwela tu kale hatu ongala pamwe nOvakriste vakwetu unene tuu eshi exulilo tali ehene popepi. Onghee hano, ngeenge otwa dulika kelombwelo olo, ohatu ka hafifa Jehova. (1 Johannes 3:22) Ota ka mona kutya otwa halelela okukala pokwoongala nota kala a lenga eenghendabala detu odo hatu ningi tu kale po. — Ovaheberi 6:10.
13, 14. Ohatu ehene ngahelipi kuJehova naJesus ngeenge tu li pokwoongala?
13 Okukala kwetu pokwoongala ohaku ulikile Jehova kutya otwa hala okweehena popepi naye nosho yo nOmona waye. Pokwoongala ohatu konakona Ombiibeli, na Jehova ohe tu hongo oiteelelwa yaye nonghee tu na okulongifa onghalamwenyo yetu. (Jesaja 30:20, 21) Nokuli novanhu ovo ihava longele Jehova ngeenge ve uya pokwoongala, ohava mono kutya ohatu wilikwa kuKalunga. (1 Ovakorinto 14:23-25) Jehova oha wilike okwoongala kwetu nomhepo yaye iyapuki, naasho hatu lihongo po ohashi di kuye. Onghee hano, ngeenge twa ya kokwoongala ohatu pwilikine kwaasho Jehova ta ti, nohatu kala tu udite e tu hole notwa ehena popepi naye.
14 Jesus oo e li Omutwe weongalo, okwa ti: “Osheshi oku ku na vavali ile vatatu va ongala medina lange, Ame ondi li mokati kavo.” (Mateus 18:20) Ombiibeli oya ti yo kutya Jesus oha “ende mokati” keongalo. (Ehololo 1:20–2:1) Nopehe na omalimbililo, Jehova naJesus ohava kala pamwe nafye nohave tu pameke pokwoongala. Mbela Jehova oha kala e udite ngahelipi ngeenge ta tale keenghendabala doye odo ho ningi u ehene popepi naye nosho yo nOmona waye?
15. Okukala kwetu pokwoongala ohatu ulikile ngahelipi Kalunga kutya ohatu dulika kuye?
15 Okukala kwetu pokwoongala ohaku ulike kutya otwa hala okudulika kuJehova. Jehova ihe tu fininike tu longe ehalo laye. (Jesaja 43:23) Onghee hano, ngeenge otwa dulika koshipango shaye shokukala pokwoongala, ohatu ke mu ulikila kutya otu mu hole nonokutya otwa itavela kutya oku na oufemba woku tu lombwela osho tu na okuninga. (Ovaroma 6:17) Pashihopaenenwa, ohatu ka ninga po shike ngeenge omuyandji wetu woilonga okwa hala tu longe shihapu ndele tashi tu imbi okuya kokwoongala pandjikilile? Ile natu tye nee ngeno epangelo otali ti kutya hamunhu ta ongala a longele Jehova, nongeenge okwe shi ningi ota ka futifwa ile a tulwe modolongo ile a pewe ehandukilo linyanyalifi. Ile otashi dulika omafimbo amwe tu hole okulipyakidila noinima imwe i lili ponhele yokuya kokwoongala. Meenghalo adishe odo, ofye vene hatu ka tokola osho tu na okuninga po. (Oilonga 5:29) Ashike pomhito keshe hatu dulika kuJehova, oha kala a hafa. — Omayeletumbulo 27:11.
TWIKILA OKWOONGALA PAMWE NOVAMWAXO
16, 17. (a) Otu shi shii ngahelipi kutya okwoongala okwa kala kwa fimanenena kOvakriste vomefelemudo lotete? (b) Omumwatate George Gangas okwa li ha kala e uditile ngahelipi okwoongala?
16 Okudja pOpentekoste yomo 33, Ovakriste ova kala hava ongala pamwe pandjikilile opo va longele Jehova. Ombiibeli oya ti kutya ova “diinina okukala melongo lovayapostoli nomekwatafano lavo.” (Oilonga 2:42) Nonande ova li va hepekwa kepangelo laRoma nosho yo kovawiliki velongelokalunga lOshijuda, inava efa okwoongala pamwe. Ova li va ninga ngaashi tava dulu va twikile okwoongala pamwe nonande kasha li shipu kuvo.
17 Kunena oshiwana shaJehova nasho ohashi hafele neenghono okwoongala. George Gangas oo a li oshilyo shOlutuwiliki omido di dule 22, okwa ti: “Oshinima shimwe hashi etele nge ehafo linene nohashi pameke nge, okwoongala pamwe novamwatate. Ondi hole okuya kOlupale lOuhamba kuyele nokuxuuninwa po ngeenge tashi shiiva. Ohandi kala nda hafa ngeenge handi popi noshiwana shaKalunga. Ngeenge ndi li navo ohandi kala ashike ndi udite nda fa ndi li noukwaneumbo wetu moparadisa yopamhepo.” Okwa ti yo kutya, “Ohandi kala nda halelela okukala pokwoongala.”
18. Oho kala u uditile ngahelipi okwoongala, nowa tokola toko okuninga shike?
18 Mbela naave osho ho kala u udite ngaho shi na sha nokulongela Jehova? Ngeenge osho, twikila okuninga ngaashi to dulu u kale ho kala nOvakriste vakweni pokwoongala nonande kashipu. Ulikila Jehova kutya ou udite ngaashi ohamba David oyo ya ti: “Omwene, ame ondi hole onhele yongulu yoye.” — Epsalme 26:8.
^ [1] (okatendo 3) Ovamwatate novamwameme vamwe ihava dulu okuya kokwoongala pandjikilile molwaashi eenghalo omo ve li itadi va pitike. Pashihopaenenwa, otashi dulika tava ehama neenghono. Otava dulu okukala noushili kutya Jehova oku udite ko eenghalo omo ve li, noha pandula eenghendabala odo hava ningi opo ve mu longele. Ovakulunhuongalo otava dulu okukwafela ovamwatate novamwameme ovo ve li meenghalo odo opo va kale hava pwilikine kwaasho sha kundafanwa pokwoongala, tashi dulika tave va kwatakanifa motelefona ile ve va kwatele omawi.
^ [2] (okatendo 3) Tala oshimhungu “Omolwashike sha fimana okukala pokwoongala?.”

robotstxt: allowed

filter: keep


text:
Oho ‘udu ko ngoo eityo’ lOmishangwa?
‘Okwe va fatululila opo va ude ko eityo lomishangwa.’ — LUKAS 24:45, yelekanifa no-NW.
1, 2. Ongahelipi Jesus a li a pameka ovahongwa vaye mefiku olo a nyumunwa?
MEFIKU omo Jesus a nyumunwa, ovahongwa vaye vavali ova li tava ende va finda komukunda u li eekilometa 11.2 okudja muJerusalem. Molwaashi kava li ve shii kutya Jesus okwa nyumunwa, ova li va nyemata neenghono omolwoiningwanima oyo opo ya li ya ningwa po. Ombadilila, Jesus okwa li e va holokela nokuhovela okweenda pamwe navo. Okwa li a dula okuhekeleka ovahongwa ovo. Ngahelipi mbela? Ombibeli oya ti: “Okwa hovela muMoses nomovaprofeti aveshe, ndele okwe va fatululila adishe de mu tiwa momishangwa adishe.” (Luk. 24:13-15, 27) Okudja opo, omitima davo oda li da xwama molwaashi okwe va “fatululila” nawa Omishangwa. — Luk. 24:32.
2 Onguloshi oyo tuu oyo, ovahongwa ovo vavali ova li va shuna kuJerusalem. Eshi va mona ovayapostoli, ova li ve va hokololela oshimoniwa shavo. Ndele fimbo tava popi, Jesus okwa li e va holokela aveshe. Ashike ovayapostoli vaye ova li ve shi kuminwa. Ova li va kwatwa komalimbililo momitima davo. Ongahelipi Jesus a li e va pameka? Otaku tiwa kutya: ‘Okwe va fatululila opo va ude ko eityo lomishangwa.’ — Luk. 24:45, yelekanifa no-NW.
3. Omashongo elipi tashi dulika tu shakeneke, noshike tashi dulu oku tu kwafela tu kale tu na etaleko li li pandjele li na sha noukalele wetu?
3 Ngaashi ashike ovahongwa ovo, nafye otashi dulika omafimbo amwe hatu kala twa nyemata. Otashi dulika twe lipyakidila moilonga yOmwene ndele otwa teka omukumo molwaashi ihatu mono oidjemo iwa. (1 Kor. 15:58) Ile tashi dulika ovo hatu konakona navo tava ende kanini okuninga exumokomesho. Vamwe ovo twa kwafela otashi dulika nokuli va fiya po Jehova. Oshike tu na okuninga opo tu kale tu na ondjele moukalele wetu? Oshinima shimwe osho tashi dulu oku tu kwafela okukala tu udite ko filufilu eityo lomafaneko aJesus oo e li mOmishangwa Diyapuki. Natu ka konakoneni atatu omomafaneko oo nokutala kutya oilihongomwa ilipi hatu dulu okulihonga mo.
OMUKUNI OO HA KOFA
4. Efaneko laJesus li na sha nomukuni oo ha kofa ola hala okutya shike?
4 Lesha Markus 4:26-29. Efaneko laJesus li na sha nomukuni oo ha kofa ola hala okutya shike? Omulumenhu womefaneko ota faneke ovaudifi vOuhamba ve li oohandimwe. Ombuto otai faneke etumwalaka lOuhamba olo tali udifilwa ovanamitimadiwa. Outumbulilo oo kutya omukuni ‘okwa kofa oufiku ndele ta penduka omutenya’ otau ulike komalipyakidilo akwalukeshe monghalamwenyo. Ekulo oshinima osho tashi ningwa oule wefimbo, okudja eshi ombuto ya kunwa fiyo ya teywa. Momukokomoko wefimbo olo, “ombuto otai mene, ndee tai kulu.” Eembuto ohadi kulu ‘kudo vene,’ tadi kulu kanini nakanini nopaenghatu. Sha faafana, ekulo lopamhepo ohali endele ko nohali ningwa paenghatu. Ngeenge omunhu ota ningi exumokomesho fiyo oposhitwa opo te linyengifwa a longele Kalunga, oha imike oiimati meityo olo kutya oha yapulile Jehova onghalamwenyo yaye nokuninginifwa.
5. Omolwashike Jesus a longifa efaneko li na sha nomukuni oo ha kofa?
5 Omolwashike Jesus a longifa efaneko olo? Jesus ote tu kwafele tu mone kutya Jehova oye ha kulike oshili momitima daavo “va halelela.” (Oil 13:48, NW; 1 Kor. 3:7) Fye ohatu kunu nokutekela, ndele hafye hatu kulike. Itatu dulu oku i fininika ile oku i endelelifa i kule. Ngaashi ashike omulumenhu womefaneko, katu shii kutya ekulo ohali ningwa ngahelipi. Luhapu ihatu li didilike eshi hatu kufa ombinga momalipyakidilo etu efiku keshe. Ndele mokweendela ko kwefimbo, ombuto yOuhamba otashi dulika i imike oiimati. Opo nee omuhongwa mupe ohe tu waimine moilonga yeteyo nohatu mono ouwa mekwafo laye. — Joh. 4:36-38.
6. Oshike tu na okudimina shi na sha nekulo lopamhepo?
6 Oshike hatu lihongo mefaneko olo? Tete, otu na okudimina kutya hafye tu na oshinakuwanifwa ngeenge tashi uya pekulo lopamhepo lomukonakoni. Ngeenge otwa kala tu na ondjele moshinima sha tya ngaho, otashi ke tu kwafela tu henuke eyeleko lokufininika omukonakoni a ninginifwe. Ohatu dulu okuninga keshe osho hatu dulu opo tu kwafele nokuyambidida omunhu, ashike otu na okudimina nelininipiko kutya omunhu oye mwene e na okuninga etokolo leliyapulo. Eliyapulo oshinima osho hashi di kehalo lomunhu mwene te linyengifwa kohole yokuhola Kalunga. Ngeenge hasho ngaho, Jehova ita tambula ko eliyapulo la tya ngaho. — Eps. 51:14; 54:8; 110:3.
7, 8. (a) Oilihongomwa vali ilipi hatu lihongo mefaneko laJesus li na sha nomukuni oo ha kofa? Yandja oshihopaenenwa. (b) Efaneko olo otali tu hongo shike kombinga yaJehova naJesus?
7 Oshitivali, ngeenge otwa udu ko oshilihongomwa osho hatu lihongo mefaneko olo, otashi ke tu kwafela tuha teke omukumo ngeenge potete katu wete oidjemo iwa yoilonga yetu. Otwa pumbwa elididimiko. (Jak. 5:7, 8) Nonande ombuto inai imika oiimati, ngeenge otwa ninga ngaashi hatu dulu tu kwafele omukonakoni, ohatu ka mona kutya oidjemo oyo itai ulike kutya ihatu longo noudiinini. Jehova oha efa ashike ombuto yoshili i kule momitima dovalininipiki ovo va halelela okuninga omalunduluko. (Mat. 13:23) Onghee hano, oidjemo hayo tai ufa kutya ohatu shi pondola moukalele. Momesho aJehova, okupondola kwetu moukalele inaku likolelela konghedi omo ovo hatu hongo tave linyenge. Ndele ponhele yaasho, Jehova okwa lenga eenghedabala detu da mana mo kashi na nee mbudi kutya oidjemo oya tya ngahelipi. — Lesha Lukas 10:17-20; 1 Ovakorinto 3:8.
8 Oshititatu, haalushe hatu didilike omalunduluko oo omunhu ta ningi monghalamwenyo yaye. Pashihopaenenwa, ovalihomboli vamwe ovo va li hava konakona nomutumwa umwe, ova li va ya kuye noku mu lombwela kutya ova hala okuninga ovaudifi inava ninginifwa. Omutumwa oo okwa li a dimbulukifa ovalihomboli ovo kutya ove na okweefa po okushila omakaya opo va kale va wana okuninga ovaudifi. Ndele okwa li a kumwa eshi ve mu lombwela kutya ova efa po okushila omakaya eemwedi donhumba da pita. Oshike she ve linyengifa va ninge ngaho? Ova li va didilika kutya Jehova oku va wete eshi tava shili omakaya nonokutya oku tonde ovanaihelele. Onghee hano, omitima davo oda li de ve linyengifa va ninge etokolo kutya otava kala hava shili omakaya moipafi yomutumwa oo ile otava efa po filufilu okushila omakaya. Ohole yavo yokuhola Jehova oyo ya li tai kulu oya li ye va kwafela va ninge etokolo la yuka. Ova li va kula pamhepo, nonande omutumwa ka li e shii elunduluko olo la li la ningwa po.
OSHIYULIFO SHEESHI
9. Efaneko laJesus li na sha noshiyulifo sheeshi ola hala okutya shike?
9 Lesha Mateus 13:47-50. Efaneko laJesus li na sha noshiyulifo sheeshi ola hala okutya shike? Jesus okwa faafanifa oilonga yokuudifila ovanhu aveshe etumwalaka lOuhamba nokuumbila oshiyulifo shinene sheeshi mefuta. Ngaashi ashike oshiyulifo osho shinene hashi kwata “eeshi doludi keshe,” oilonga yetu yokuudifa nayo ohai hokwifa ovanhu omamiliyona vomaludi aeshe. (Jes. 60:5) Omuvalu munene wovanhu ovo hava kala poyoongalele yetu nosho yo pEdimbuluko omudo keshe otau yandje oumbangi woushili oo. Dimwe domeeshi odo dopafaneko ‘odiwa’ nohadi ongelwa meongalo lopaKriste. Ndele dimwe ‘odii’ meityo olo kutya havanhu aveshe ovo va ongelwa hava ulike kutya ova hokiwa kuJehova.
10. Omolwashike Jesus a longifa efaneko li na sha noshiyulifo sheeshi?
10 Omolwashike Jesus a longifa efaneko olo? Okutongolwa kweeshi dopafaneko itaku ulike ketokolo laxuuninwa pefimbo loudjuu munene. Ndele ponhele yaasho, otaku divilike osho tashi ningwa momafiku axuuninwa onghalelo ei yoinima. Jesus okwa ulika kutya havanhu aveshe ovo va nanenwa koshili tava ka kanyatela kuJehova. Vahapu ohava ongala pamwe nafye pokwoongala kwetu. Vamwe ohava kala va halelela okukonakona Ombibeli pamwe nafye ndele kave na ehalo lokuliyapulila Jehova. (1 Eeh. 18:21) Ashike vamwe ihava endafana va li neongalo lopaKriste. Ovanyasha vamwe ova tekulwa kovadali Ovakriste, ndele natango inava kulika ohole yokuhola omifikamhango daJehova. Kashi na nee mbudi kutya onghalo oya tya ngahelipi, Jesus okwa divilika kutya keshe omunhu oku na okuninga etokolo kuye mwene. Ovo tava ningi ngaho okwe va tala ko ve li “omamona,” ile tu tye oinima iwaelela yomoiwana aishe. — Hag. 2:7.
11, 12. (a) Ongahelipi hatu dulu okumona ouwa mefaneko loshiyulifo sheeshi? (b) Efaneko olo otali tu hongo shike kombinga yaJehova naJesus?
11 Ongahelipi hatu dulu okumona ouwa mefaneko li na sha noshiyulifo sheeshi? Okuuda ko oshilihongomwa shefaneko olo otaku tu kwafele tu henuka okukala twa handuka unene ile twa nyemata ngeenge omukonakonimbibeli ile kamwe komounona vetu inaka hala okuninga oshili yako vene. Osho otashi dulu okuningwa, kashi na nee mbudi kutya otwa ninga eenghendabala di fike peni. Molwaashi ashike omunhu a tambula ko ekonakonombibeli ile a tekulwa kovadali ve li moshili, hasho tashi ufa kutya omunhu oo ota ka kulika ekwatafano lopofingo naJehova. Ovo inava hala okudulika kounamapangelo waJehova, xuuninwa otava ka yoololwa mo mokati koshiwana shaye.
Vamwe ovo va nanenwa koshili otava ka kanyatela kuJehova (Tala okatendo 9-12)
12 Mbela osho osha hala okutya ovo va fiya po oshili kave na vali fiku va ka tambulwe ko meongalo? Ile ngeenge omunhu okwa dopa okuyapulila Jehova onghalamwenyo yaye, mbela ota kala ashike a talwa ko kutya ‘omwii’? Hasho nandenande. Ovanhu va tya ngaho natango ove na omhito yokukatuka eenghatu fimbo oudjuu munene inau uya. Jehova ote va ifana ta ti: ‘Alukileni kuame, opo Ame handi alukile kunye.’ (Mal. 3:7) Oushili oo otau divilike efaneko limwe vali la longifwa kuJesus, efaneko lomumati a kanene. — Lesha Lukas 15:11-32.
OMUMATI A KANENE
13. Efaneko lomumati a kanene ola hala okutya shike?
13 Efaneko laJesus lomumati a kanene ola hala okutya shike? Xe omunanghenda womefaneko olo ota faneke Tate yetu womeulu omunahole, Jehova. Omonamati oo a pula a pewe efyuululo laye noku ke li hanauna po ota faneke ovo va twalwaatwalwa nokufiya po eongalo. Eshi va fiya po eongalo, ova fa va ya “koshilongo shokokule,” ounyuni waSatana, oo we va tukula ko kuJehova. (Ef. 4:18; Kol. 1:21) Ashike vamwe lwanima ohave ke livela ombedi ndele tava alukile kehangano laJehova. Ovalininipiki va tya ngaho ovo ve livela ombedi, ohava tambulwa ko nohamu nohava diminwa po kuTate yetu. — Jes. 44:22; 1 Pet. 2:25.
14. Omolwashike Jesus a longifa efaneko lomumati a kanene?
14 Omolwashike Jesus a longifa efaneko olo? Jesus okwa faneka monghedi tai kumu omutima kutya Jehova okwa hala ovo va twalwaatwalwa va alukile kuYe. Xe omudali womefaneko okwa kala alushe e na eteelelo kutya omona waye ota ka aluka fiku limwe. Eshi omushamane a mona omona waye ta aluka, nokuli nonande okwa “li kokule,” okwa li a katuka eenghatu diva e mu tambule ko. Olo kali fi tuu etwomukumo la denga mbada kwaavo va fiya po oshili va alukile kuJehova nopehe na okwoongaonga! Otashi dulika va mona oixuna pamhepo, notashi dulika va kale va fya ohoni nove wete shidjuu okwaaluka. Ashike oshi na ouwa okuninga ngaho, molwaashi nokuli nomeulu otamu ka kala ehafo ngeenge ova aluka. — Luk. 15:7.
15, 16. (a) Oilihongomwa ilipi hatu lihongo mefaneko laJesus lomumati a kanene? Yandja oihopaenenwa imwe. (b) Efaneko olo otali tu hongo shike kombinga yaJehova naJesus?
15 Ongahelipi hatu dulu okumona ouwa mefaneko lomumati a kanene? Otu na okulandula oshihopaenenwa shaJehova. Inatu hala okukala tu lishii ‘unene ouyuki,’ ndele hatu kala inatu hala okutambula ko ovalunde ovo ve livela ombedi. Osho otashi ka ‘nyona’ po ashike oupamhepo wetu. (Omuud. 7:16) Efaneko olo otali tu hongo vali oshilihongomwa shimwe. Umwe oo a fiya po eongalo oku na okutalwa ko a fa ‘odi ya kana,’ ndele ke na okweekelwashi. (Eps. 119:176) Ngeenge otwa shakeneke omunhu oo a twalwaatwalwa nokufiya po eongalo ndele ina kondwa, mbela ohatu ka ninga ngoo ngaashi hatu dulu opo tu mu kwafele a aluke? Mbela ohatu ka katuka ngoo eenghatu diva tu shiivifile ovakulunhuongalo opo ve mu pe ekwafo tali wapalele? Osho hatu ka ninga, ngeenge otwa tula moilonga oshilihongomwa osho twe lihonga mefaneko laJesus lomumati a kanene.
16 Didilika nghee ovamati va kanene vokunena va ulika olupandu longhenda yaJehova nosho yo ohole neyambidido leongalo. Omumwatate umwe oo a kala oule womido 25 a kondwa okwa ti: “Ehafo lange okudja efiku nda alulilwa meongalo ola twikila okuhapupala eshi handi mono ‘omafimbo omahekeleko’ taa di kuJehova. (Oil. 3:20) Keshe umwe meongalo ota yambidida nokuulikila nge okunakonasha. Paife ondi na oukwaneumbo tau shi endifa nawa pamhepo.” Omumwameme umwe omunyasha oo a li a twalwaatwalwa nokufiya po Jehova oule womido 5 okwa popya eshi a aluka, a ti: “Kandi na oitya nomatumbulo ndi ulike nghee ndi udite eshi nda ulikilwa ohole oyo Jesus a popya kombinga yayo. Oshi li oufembanghenda munenenene okukala oshitukulwa shehangano laJehova!”
17, 18. (a) Oilihongomwa tai longo ilipi twe lihonga momafaneko atatu oo twa konakona? (b) Oshike tu na okukala twa tokola toko okuninga?
17 Oilihongomwa tai longo ilipi hatu lihongo momafaneko oo atatu? Tete, otu na okudimina kutya hafye tu na oshinakuwanifwa shekulo lopamhepo. Jehova oye e na oshinakuwanifwa osho. Oshitivali, katu na okuteelela ovanhu aveshe ovo hava endafana nafye nohatu konakona navo va ninge oshili yavo vene. Xuuninwa, nonande vamwe otashi dulika va fiye po oshili nokupilamena Jehova, inatu kanifeni eteelelo kutya kave na vali fiku va ka aluke. Ngeenge ova aluka, natu va tambuleni ko monghedi oyo tai ulike kutya otu na etaleko la fa laJehova.
18 Keshe umwe womufye na twikile okukonga eshiivo, eudeko nosho yo ounongo. Eshi hatu lesheni omafaneko aJesus, natu lipuleni kutya otaa ti shike, omolwashike a shangwa mOmbibeli, ongahelipi hatu dulu okutula moilonga oilihongomwa nosho yo kutya otae tu hongo shike kombinga yaJehova naJesus. Ngeenge otwa ningi ngaho, ohatu ka ulika kutya otu udite ko eityo leendjovo daJesus.


text:
Hopaeneneni ou a udaneka omwenyo waalushe
“Ningeni hano [ovahopaeneni] vaKalunga ngaashi ovana ovaholike.” — OVAEFESO 5:1.
1. Oukwatya ulipi tau tu kwafele tu hopaenene Jehova?
JEHOVA okwe tu shita noukwatya wokudula okuuda ko nghee vamwe ve udite, nokuli nonande inatu enda mo nale monghalo omo ve li. (Lesha Ovaefeso 5:1, 2.) Ongahelipi oukwatya oo tau dulu oku tu kwafela tu hopaenene Jehova? Omolwashike tu na okulungamena onghedi omo hatu longifa oukwatya oo?
2. Jehova oha kala e udite ngahelipi ngeenge hatu mono oixuna?
2 Jehova okwe tu udanekela onakwiiwa itunhula omo itamu ka kala okumona oixuna. Ovavaekwa ove na eteelelo loku ka kala nomwenyo fiyo alushe meulu ofimbo “eedi” dimwe okombada yedu. (Johannes 10:16; 17:3; 1 Ovakorinto 15:53) Ashike Jehova oku udite ko ouyahame oo hatu kala tu udite ngeenge hatu ningilwa oinima ii kunena. Jehova okwa li a yahama eshi oshiwana shaye sha li tashi mono oixuna muEgipti. Ombibeli oya ti: “Okwe va nyikila oluhodi.” (Jesaja 63:9) Lwanima, eshi oshiwana shaye sha li tashi tungulula otembeli nosha li sha tila ovatondi vasho, Jehova okwa li e udite ko nghee sha li shi udite. Okwe shi lombwela a ti: “Ou te mu kumu, ota kumu ondada yeisho” lange. (Sakaria 2:8) Ngaashi omudalakadi ha kala e hole ohanana yaye, Jehova naye oku hole ovapiya vaye nokwa hala oku va kwafela. (Jesaja 49:15) Ohatu ka hopaenena ohole yaJehova ngeenge otwa kendabala okuuda ko nghee vamwe ve udite nokulitula meenghaku davo. — Epsalme 103:13, 14.
JESUS OKWA LI A HOPAENENA JEHOVA NOKWA LI E HOLE OVANHU
3. Jesus okwa li ha kala e uditile ovanhu ngahelipi?
3 Jesus okwa li e udite ko nghee ovanhu hava kala ve udite ngeenge tava mono oixuna, nonande ka li nale monghalo ya fa yavo. Pashihopaenenwa, okwa li e shii kutya ovanhu vahapu ova li ve na omaupyakadi. Ovawiliki vomalongelokalunga ova li have va lombwele oipupulu nova li va tota po eemhango dihapu odo inadi dja kuKalunga. Ovanhu ova li hava kala va tila ovawiliki ovo. (Mateus 23:4; Markus 7:1-5; Johannes 7:13) Nonande Jesus ka li ha kala e va tila noka li a itavela oipupulu yavo, okwa li e udite ko nghee ovanhu ve udite. Jesus okwa li a uda nai neenghono eshi a mona nghee ovanhu ovo va li tava ungaungwa nai navo. Ova li va efiwa “va fa eedi di he na omufita.” (Mateus 9:36) Jesus okwa li e lihonga kuXe ohole yokuhola ovanhu nokukala “omunefilonghenda nomunanghenda.” — Epsalme 103:8.
4. Jesus okwa li e linyenga ngahelipi eshi a mona ovanhu tava mono oixuna?
4 Eshi Jesus a li a mona kutya ovanhu otava mono oixuna, okwa li e va kwafela molwaashi oku va hole. Jesus okwa li ha hopaenene omaukwatya aXe filufilu. Pashihopaenenwa, efiku limwe konima eshi ovayapostoli vaye va li va enda oshinano shile va ka udifa, ova li va loloka nova li tava kongo onhele ye limwenena opo va fuwe po. Ndele Jesus okwa li a mona ongudu yovanhu ve mu teelela. Okwa li e wete kutya ova pumbwa ekwafo laye, onghee hano okwa li a “hovela oku va longa oinima ihapu.” — Markus 6:30, 31, 34.
KALA OMUNAHOLE NGAASHI JEHOVA
5, 6. Otu na okuninga shike ngeenge otwa hala okukala ovanahole ngaashi Jehova? Yandja oshihopaenenwa. (Tala efano pehovelo loshitukulwa.)
5 Ngeenge otwa hala okukala ovanahole ngaashi Jehova, otu na okuninga shike? Diladila konghalo ei. Ope na omumwatate omunyasha wedina Alan nota diladila kombinga yomumwatate omunamido oo iha dulu naanaa okweenda noiha mono ko nawa. Alan okwa diladila keendjovo daJesus odo tadi ti: “Ngaashi mwa hala ovanhu ve mu ningile, osho va ningileni yo.” (Lukas 6:31) Onghee hano, Alan okwe lipula ngaha, ‘Onda hala vamwe va ningile nge shike?’ Okwa ti: ‘Onda hala va kale hava dana naame etanga.’ Ashike omumwatate oo omunamido ita dulu okutondoka nokudana etanga. Onghee hano, Alan okwa li e na okulipula kutya, ‘Ngeno onda li omumwatate oo, oshike osho ngeno nda hala vamwe va ningile nge?’
6 Nonande Alan omunyasha natango, oha kendabala okulitula meenghaku dovanamido. Oha kala efimbo lihapu pamwe nomumwatate omunamido nokupwilikina kuye nelitulemo eshi ta popi. Opo nee okwa li a hovela okuuda ko kutya oshidjuu komumwatate oo okulesha Ombibeli nokuya moukalele weumbo neumbo. Alan okwa mona nghee ta dulu oku mu kwafela nokwa hala oku mu ningila keshe osho ta dulu. Ngeenge otwa udu ko nghee vamwe ve udite noku va ulikila ohole, kungaho ohatu hopaenene Jehova. — 1 Ovakorinto 12:26.
7. Ongahelipi hatu dulu okuuda ko eenghalo didjuu omo ovamwatate ve li?
7 Ihashi kala alushe shipu okuuda ko eenghalo didjuu odo vamwe ve li mudo, unene tuu ngeenge ino kala nale monghalo ya fa yavo. Pashihopaenenwa, ovamwatate vahapu ove li mouyahame omolwomikifi ile va mona oiponga ile molwaashi tava ende tava ningi ovanamido. Vamwe otava mono oixuna omolwepolimano ile va wililwa po koshisho sha pitilila ile molwaashi va li va monifwa oixuna monakudiwa. Vamwe otava tekula ovana ovo aveke ile ve na oilyo yomaukwaneumbo oyo ihai longele Jehova. Keshe omunhu oku na omaupyakadi, namahapu omomaupyakadi oo okwa yooloka ko kwaao tu na. Ashike otwa hala okuulikila vamwe ohole noku va kwafela. Mbela oshike tu na okuninga po? Ovanhu ove na eemhumbwe da yoolokafana. Ngeenge otwa pwilikine nelitulemo nokukendabala okuuda ko nghee omunhu e udite, ohatu ka mona onghedi ya denga mbada omo hatu dulu oku mu kwafela. Ohatu dulu oku mu dimbulukifa nghee Jehova e udite shi na sha noupyakadi waye. Ile tashi dulika tu mu kwafele meenghedi vali dimwe. Ngeenge otwa ningi ngaho, ohatu hopaenene Jehova. — Lesha Ovaroma 12:15; 1 Petrus 3:8.
KALA OMUNALUKENO NGAASHI JEHOVA
8. Oshike sha kwafela Jesus a kale omunalukeno?
8 Jehova oha kenukile ovanhu aveshe. (Lukas 6:35) Jesus naye oku na ashike omaukwatya a fa aXe. Oshike sha kwafela Jesus a kenukile ovanhu eshi a li kombada yedu? Okwa li ha faneke momadiladilo aye nghee ovanhu tava ka kala ve uditile osho tashi dulika a popye ile a ninge. Pashihopaenenwa, omukainhu umwe oo a li a ninga oinima ihapu ii okwa li e uya kuJesus. Okwa li ta lili neenghono nomahodi aye okwa li a ndodela keemhadi daJesus. Jesus okwa li a mona kutya omukainhu oo oku udite nai shili omolwoinima ii oyo a li a ninga nokwa li e livela ombedi. Jesus okwa li a didilika kutya ngeenge ina ungaunga naye nawa, ota ka kala e udite nai neenghono. Jesus okwa li e mu pandula omolwouwa oo a longa noku mu dimina po. Jesus okwa li yo a popya nolukeno nOmufarisai oo a li e li omhinge naasho Jesus a ningila omukainhu oo. — Lukas 7:36-48.
Fimbo inatu ninga etokolo, otu na okutala nghee etokolo olo tali ke tu kuma pauhandimwe ile vamwe
9. Oshike tashi tu kwafele tu kale ovanalukeno ngaashi Jehova? Yandja oshihopaenenwa.
9 Ongahelipi hatu dulu okukala ovanalukeno ngaashi Jehova? Opo tu yavelele vamwe notuhe va udife nai, otwa pumbwa okukala hatu diladila fimbo inatu popya ile inatu ninga oinima yonhumba. Paulus okwa ti kutya Omukriste “ina wapala okutwa eemhata, oye e nokukala e nonheni naaveshe.” (2 Timoteus 2:24) Pashihopaenenwa, diladila nghee to dulu okuulika olukeno meenghalo edi: Oto ka ninga po shike, ngeenge omuyandji woilonga woye ita wanifa po nawa oilonga yaye? Oto ka popya ngahelipi nomumwatate oo pa pita eemwedi dihapu ine uya kokwoongala? Ngeenge to udifa ndele omunhu oo to udifile te ku lombwele kutya okwe lipyakidila neenghono, ongahelipi to dulu okuungaunga naye nolukeno? Ngeenge omukulukadi woye te ku pula kutya omolwashike wa ningila eemhangela donhumba ino mu lombwela, mbela oto ka popya ngoo naye nolukeno? Otu na okukala hatu faneke momadiladilo etu nghee vamwe ve udite nonghee eendjovo detu tadi dulu oku va kuma. Opo nee ohatu ka kala tu shii kutya oshike tu na okupopya nokuninga opo tu kale tu na olukeno ngaashi Jehova. — Lesha Omayeletumbulo 15:28.
KALA OMUNAENDUNGE NGAASHI JEHOVA
10, 11. Ongahelipi hatu dulu okulihonga kuJehova nokukala ovanaendunge? Yandja oshihopaenenwa.
10 Jehova omunaendunge a shiya ko, noha dulu okuhoolola a tale osho tashi ka ningwa monakwiiwa. Nafye ohatu dulu okukala ovanaendunge nonande katu shii onakwiiwa. Ngahelipi mbela? Fimbo inatu ninga etokolo, otu na okutala nghee etokolo olo tali ke tu kuma pauhandimwe ile vamwe. Inatu kala ngaashi Ovaisrael ovo va li ihava diladila kwaasho tashi ke va ningilwa ngeenge inava dulika kuJehova. Kava li hava diladila kekwatafano lavo naJehova nokwaashishe osho e va ningila. Molwaashi Moses okwa li e shi didilika, okwa li e shii kutya Ovaisrael otava ka longa osho shii. Moses okwa ti: “Sho oshiwana shi he nomapukululo, ndele muvo mu he neendunge. Vo ngeno ovanaendunge, ngeno ove shi shiiva, vo va diladile exulilo lavo.” — Deuteronomion 31:29, 30; 32:28, 29.
11 Pashihopaenenwa, ngeenge oto endelafana naumwe, dimbuluka kutya eshi wa nanenwa kuumwe woukashike kookanhu wa yooloka ko kuwoye, ohashi kala shidjuu okupangela omaliudo nomahalo oye opamilele. Onghee hano, kala wa lungama uha ninge sha osho tashi dulu okunyona po ekwatafano loye naJehova li na ondilo. Katuka pandunge nokuhenuka oshiponga. Pwilikina komayele aJehova aa opandunge: “Omunaendunge ota tale oshiponga ndee ta hondama, ndelenee ovashima tava ehene ko ndee tava hangika koshiponga.” — Omayeletumbulo 22:3.
LUNGAMENA OSHO TO DILADILA
12. Ongahelipi osho hatu diladila tashi dulu oku tu yahameka?
12 Omunaendunge oha lungamene osho ta diladila. Ngaashi ashike omundilo hau dulu oku tu kwafela ile oku tu etela oshiponga, osho hatu diladila otashi dulu oku tu kwafela ile oku tu yahameka. Ngeenge omundilo otwe u kwata nawa, ohatu dulu oku u longifa mokuteleka oikulya. Ndele ngeenge inatu lungama, otau dulu okuxwika po eumbo letu noku tu dipaa. Osho osha faafana yo nomadiladilo etu. Ngeenge hatu diladila kombinga yoinima oyo twa hongwa kuJehova, ohashi tu etele ouwa. Ndele ngeenge ohatu kala ashike hatu diladila kombinga yomilele da nyata nohatu faneke momadiladilo etu hatu ningi oinima oyo ii, ohatu ka kala twe i hala neenghono ndele hatu ke i ninga. Osho otashi dulika shi teye po oukaume wetu naJehova. — Lesha Jakob 1:14, 15.
13. Eva okwa li a faneka shike momadiladilo aye shi na sha nonghalamwenyo yaye?
13 Ohatu dulu okulihonga koshihopaenenwa shomukainhu wotete Eva. Jehova okwa li a lombwela Adam naEva vaha lye “komuti wokushiiva ouwa nowii.” (Genesis 2:16, 17) Ndele Satana okwa lombwela Eva ta ti: “Nye itamu ka fya shili. Ndelenee Kalunga oku shi shii nokutya, ngenge tamu li kuoo, omesho eni taa pashuka, opo mu shiive ngaashi Kalunga ouwa nowii.” Eva okwa li a faneka momadiladilo aye nghee onghalamwenyo tai ka kala i li nawa ngeenge okwa kala ta tokola kuye mwene osho shi li mondjila naasho sha puka. Okwa kala ta diladila kombinga yaasho, nokwa li a ‘tala ko omuti muwa nokulya ndee tau hafifa omesho.’ Oshike sha ka ningwa po lwanima? Ombibeli oya ti: “Okwa kufa oiimati yao nokwa lya ndee ta pe yo omulumenhu waye, ndele ye okwa lya.” (Genesis 3:1-6) Oshidjemo, ‘oulunde wa etwa mounyuni, nefyo okoulunde.’ (Ovaroma 5:12) Osho ngeno inashi ningwa, ngeno Eva ka kalele ta diladila kombinga yokulonga osho shii.
14. Ombibeli oye tu pa omalondwelo elipi e na sha noluhaelo?
14 Enyono laEva kala li la kwatela mo okuya moluhaelo. Ashike Ombibeli otai tu londwele tuha kale hatu faneke momadiladilo etu hatu ningi sha sha nyika omilele. Jesus okwa ti: ‘Keshe tuu ou ta tale omukainhu nokahalu, oye okwe mu haela momutima waye.’ (Mateus 5:28) Paulus okwa londwela yo a ti: ‘Ombelela yeni inamu i yakulila okahalu.’ — Ovaroma 13:14.
15. Omamona elipi tu na okuyandja elitulemo kuo, nomolwashike?
15 Ombibeli oya ti yo kutya otu na okuyandja elitulemo kokuhafifa Jehova ndele hakukala hatu diladila kombinga yokuninga oipuna. Nonande omunhu na kale oshipuna, oimaliwa yaye itai mu amene lela. (Omayeletumbulo 18:11) Jesus okwa ti kutya omunhu oo te liongelele oupuna muhapu ndele ita pitifa komesho Jehova monghalamwenyo yaye ke na eendunge. Omunhu a tya ngaho “ke na oupuna puKalunga.” (Lukas 12:16-21) Ngeenge otwe liongelele “omamona meulu” nokuninga oinima oyo Jehova a hokwa, kungaho ohatu mu hafifa, nafye ohatu ka kala yo twa hafa. (Mateus 6:20; Omayeletumbulo 27:11) Ekwatafano liwa naJehova oshinima osho shi na ongushu neenghono shi dule keshe shimwe.
INO KALA U NA OSHISHO
16. Oshike tashi dulu oku tu kwafela ngeenge otu na oshisho?
16 Ngeenge ohatu kendabala okupunapala mounyuni ou, otashi ke tu etela oshisho shihapu. (Mateus 6:19) Jesus okwa ti kutya ovo hava kala alushe tave lipula noimaliwa otashi ka kala shidjuu kuvo okukonga tete Ouhamba monghalamwenyo yavo. (Mateus 13:18, 19, 22) Natango, ovanhu vamwe ohava kala tave lipula efimbo keshe shi na sha noinima ii oyo tashi dulika i va ningilwe. Ndele ngeenge otwa kala tu na oshisho, otashi dulika shi tu yahameke ile nokuli tu hovele okukanifa eitavelo muJehova. Ndele ponhele yaasho, natu kale nelineekelo kutya Jehova ote ke tu kwafela. Ombibeli oya ti kutya “oshisho shomomutima womunhu otashi u fidimike poshi.” (Omayeletumbulo 12:25) Onghee hano, ngeenge oto lipula noshinima shonhumba, popya naumwe oo naye ha longele Jehova noku ku shii nawa. Oto dulu okulombwela omudali, omushamane ile omukulukadi woye ile kaume kopofingo oo ta dulu oku ku twa omukumo u lineekele muJehova noku ku kwafela uha kale vali noshisho shihapu.
Ngeenge ou na oshisho, ilikana kuJehova nokudiladila kekwafo olo e ku pa
17. Jehova ohe tu kwafele ngahelipi ngeenge tu na oshisho?
17 Jehova oku udite ko nghee hatu kala tu udite e dule keshe umwe nota dulu oku tu kwafela tu kale twa ngungumana ngeenge tu na oshisho. Paulus okwa ti: “Kaleni mu he na nande oshisho shasha, ndelenee oufyoona weni u shiivifileni Kalunga momailikano nomomaindilo pamwe nomapandulo, nombili yaKalunga ei i dule eendunge adishe, otai ka amena omitima deni nomadiladilo eni muKristus Jesus.” (Ovafilippi 4:6, 7) Onghee hano, ngeenge ou na oshisho, diladila kekwafo olo Jehova e ku pa opo oukaume weni naye u kale wa pama, ngaashi ekwafo olo hali di kovamwatate novamwameme, kovakulunhuongalo, komupiya omudiinini, kovaengeli nokuJesus.
18. Ongahelipi oukwatya wetu wokudula okufaneka oinima momadiladilo tau tu kwafele?
18 Ngaashi twe lihonga, otu na okuhopaenena Jehova mokulongifa oukwatya wokudula okuuda ko nghee vamwe ve udite. (1 Timoteus 1:11; 1 Johannes 4:8) Ohatu ka kala twa hafa ngeenge ohatu ulikile vamwe ohole nolukeno, ngeenge ohatu diladila koilanduliko yeenghatu detu nongeenge ohatu henuka okukala tu na oshisho alushe. Natu fanekeni momadiladilo etu nghee onghalamwenyo tai ka kala koshi yepangelo lOuhamba nokuninga ngaashi hatu dulu tu hopaenene Jehova. — Ovaroma 12:12.


text:
OMAMONA OMEENDJOVO DAKALUNGA | JOB 6-10
Job ta popi kombinga youdjuu waye
Job okwa kala omudiinini kuJehova nonande okwa li a ninga ohepele, a nyika oufiye nokwa kwatwa komukifi wa kwata moiti. Onghee hano, Satana okwa li a kendabala okuteya po oudiinini waJob ta longifa etekomukumo. Opo nee, puJob opa li pe uya ‘ookaume’ kaye vatatu. Tete ova ulika moipafi kutya ove uditile Job onghenda. Konima yaasho, ova kala omutumba puJob omafiku aheyali va mwena, nopehe na okupopya naye nande ondjovo imwe yehekeleko. Eendjovo davo da ka landula ko oda li tadi tokola nokulundila Job shinyanyalifa.
Job okwa li omudiinini kuJehova nonande okwa li a shakeneka omaupyakadi a kwata moiti
Molwaashi Job okwa li a nyika oluhodi linene, ole mu ningifa a kale netaleko la puka. Okwa li a fika pexulifodiladilo la puka kutya Kalunga ke na ko nasha naye eshi a kanyatela oudiinini waye
Omolwetekomukumo, Job ka li a diladila shi na sha naasho sha li tashi mu etele lela oupyakadi
Nonande Job okwa li a nyika oluhodi, okwa lombwela ovapataneki vaye kutya oku hole Jehova


text:
ETUKULWA 12
Ongahelipi to dulu okuninga kaume kaKalunga?
1, 2. Oolyelye va li ookaume kaJehova?
OLYELYE mbela wa hala a kale kaume koye? Nopehe na omalimbililo, omunhu oo u hole nohamu udafana nawa naye. Oku na yo okukala e na eenghedi nomaukwatya oo u hole.
2 Jehova okwa hoolola ovanhu vamwe va ninge ookaume kaye. Pashihopaenenwa, Abraham okwa li kaume kaJehova. (Jesaja 41:8; Jakob 2:23) Jehova okwa li yo e hole David. Okwa popya kutya David okwa li ‘omulumenhu e mu hokwa komutima waYe.’ (Oilonga 13:22) Jehova okwa li yo a tala ko omuprofeti Daniel “muwa unene.” — Daniel 9:23.
3. Omolwashike Abraham, David naDaniel va li ookaume kaJehova?
3 Osha enda ngahelipi opo Abraham, David naDaniel va ninge ookaume kaJehova? Jehova okwa li a lombwela Abraham a ti: “Ove wa uda ondaka yange.” (Genesis 22:18) Oha pange oukaume naavo hava dulika kuye nelininipiko. Nokuli nongudu yovanhu otai dulu okuninga ookaume kaye. Okwa li a lombwela Ovaisrael a ti: “Dulikeni kondaka yange, opo nee handi ka kala Kalunga keni, ndele nye otamu ka ninga ovanhu vange.” (Jeremia 7:23) Sha faafana, naave owa pumbwa okudulika kuJehova ngeenge owa hala okuninga kaume kaye.
JEHOVA OHA AMENE OOKAUME KAYE
4, 5. Jehova oha amene ngahelipi ookaume kaye?
4 Ombiibeli oya popya kutya Jehova ‘oha kwafa neenghono ovo have liameke kuye nomutima aushe.’ (2 Omafimbo 16:9) Okwa udanekela ookaume kaye mEpsalme 32:8 a ti: ‘Onda hala ndi ku longe, ndi ku udikile ondjila, ei u nokweenda nayo; onda hala ndi ku pe omayele; eisho lange tali ku pashukile.’
5 Ope na omutondi omunaenghono oo ina hala tu kale ookaume kaJehova. Ashike Jehova okwa hala oku tu amena. (Lesha Epsalme 55:23.) Ohatu longele Jehova nomutima aushe molwaashi otu li ookaume kaye. Ohatu kala ovadiinini kuye nonande otu li meenghalo didjuu. Nafye otu udite ngaashi omupsalme oo a shanga kombinga yaJehova a ti: “Eshi Ye e li kolulyo lange, ihandi tengauka.” (Epsalme 16:8; 63:8) Ongahelipi Satana ha kendabala okuteya po oukaume wetu naKalunga?
OMALUNDILO ASATANA
6. Satana okwa popya shike kombinga yovanhu?
6 Otwe lihonga mEtukulwa 11 kutya Satana okwa li a shonga Jehova noku mu lundila kutya oku li omunaipupulu noiha ungaunga novanhu pauyuki, eshi ina efa Adam naEva va tokole kuvo vene osho shi li mondjila naasho sha puka. Embo lOmbiibeli laJob otali tu hongo kutya Satana okwa li yo a lundila ovanhu ovo va hala okuninga ookaume kaKalunga. Okwa ti ohava longele ashike Kalunga omolwouwa oo he va ningile, ndele hamolwaashi ve mu hole shili. Okwa ti yo kutya ota dulu okwaamuna ko keshe umwe kuKalunga. Natu ka taleni osho hatu lihongo mehokololo laJob, nanghee Jehova e mu amena.
7, 8. (a) Jehova okwa li e uditile ngahelipi Job? (b) Satana okwa popya shike kombinga yaJob?
7 Job okwa li lyelye? Okwa li omulumenhu omuyuki oo a li ko omido 3 600 lwaapo da pita. Jehova okwa popya kutya pefimbo opo kombada yedu kakwa li nande omunhu e mu fa. Okwa kala a fimaneka Kalunga nokwa li e tonde osho shii. (Job 1:8) Okwa li shili kaume kaJehova.
8 Satana okwa ti Job okwa li ashike ta longele Kalunga omolwokuliholamwene. Satana okwa lombwela Jehova a ti: “Ove mwene, ndi shii, we mu amena keembinga adishe neumbo laye naaishe e i kwete. Ove wa nangeka noupuna oilonga yomake aye noimuna yaye ya hapupala neenghono moshilongo. Ndelenee nana eke loye u kume aishe e i kwete: ye ote ke ku liteeka shili moipafi yoye.” — Job 1:10, 11.
9. Jehova okwa li a efa Satana a ninge shike?
9 Satana okwa lundila Job kutya oha longele ashike Jehova omolwouwa oo he mu ningile. Okwa ti yo kutya ota dulu oku mu efifa po okulongela Jehova. Jehova okwa li a efa Satana a yeleke Job, a tale ngeenge Job okwa li ngoo kaume kaye shili molwaashi e mu hole ile hasho.
SATANA TA PONOKELE JOB
10. Satana okwa li a ponokela Job ngahelipi, na Job okwa li e linyenga ngahelipi?
10 Shotete, Satana okwa li a vakifa po nokudipaifa oimuna aishe yaJob. Opo nee konima okwa dipaifa yo ovapiya vahapu vaJob, nokungaho Job okwa li a kanifa oinima yaye aishe. Xuuninwa Satana okwa ka dipaa ovana vaJob 10 moshikungulu. Ashike Job okwa kala omudiinini kuJehova. Ombiibeli oya ti: “Puaishe oyo Job ina nyona sha ndele ina popya sha shokupa Kalunga oushima.” — Job 1:12-19, 22.
11. (a) Oshike vali Satana a li a ningila Job? (b) Job okwa li e linyenga ngahelipi?
11 Satana ka li a shuna omutwe moipeta. Okwa li a shonga Kalunga a ti: ‘Kuma omakipa aye nombelela yaye, ye ote ke ku liteeka shili moipafi yoye.’ Okudja opo Satana okwa li a etela Job omukifi mudjuu. (Job 2:5, 7) Ashike natango pomhito opo Job ka li a efa po oudiinini waye kuJehova. Okwa ti: “Fiyo ohandi ka fuda mo omufudo wange, itandi ekeleshi po ouyuki [ile itandi efa po oudiinini] wange.” — Job 27:5.
12. Job okwa li a ulika ngahelipi kutya Satana omunaipupulu?
12 Job ka li e shii sha kombinga yomalundilo aSatana ile kutya omolwashike kwa li ta monene oixuna neenghono. Okwa li ta diladila kutya Jehova oye a li te mu etele omaupyakadi. (Job 6:4; 16:11-14) Ashike nande ongaho, Job okwa kala omudiinini kuJehova. Nopehe na omalimbililo, Job ka li e lihole mwene. Okwa li kaume kaKalunga molwaashi okwa li e mu hole shili. Ashishe osho Satana a li a popya osha li oipupulu yongaho.
13. Oidjemo ilipi Job a li a mona omolwoudiinini waye?
13 Nonande Job ka li e shii osho tashi ningwa po meulu, okwa li a tokola okukala omudiinini kuJehova nokuulika kutya Satana omunaipupulu. Jehova okwa li a nangeka noupuna Job omolwoudiinini waye. — Job 42:12-17.
SATANA OTA LUNDILE OVANHU AVESHE
14, 15. Satana okwa lundila ovanhu aveshe ngahelipi?
14 Ohatu dulu okulihonga mehokololo laJob oilihongomwa ya fimana. Kunena, Satana ohe tu lundile kutya ohatu longele ashike Jehova omolwouwa oo he tu ningile. MuJob 2:4, Satana okwa popya a ti: “Omunhu keshe osho e shi na, te shi yandjele omwenyo waye.” Onghee hano, Satana ka li ashike a lundila Job aeke, ndele okwa lundila ovanhu aveshe kutya ove lihole vo vene. Omido omafele konima eshi Job a fya, Satana okwa twikila okukala ta sheke Jehova nokulundila ovapiya vaYe. Pashihopaenenwa, Ombiibeli oya popya mOmayeletumbulo 27:11 ya ti: ‘Kala u neendunge, omumwange, hafifa omutima wange, opo nee handi dulu okunyamukula omulundili [ile omusheki] wange.’
15 Ngeenge owa hoolola okudulika kuJehova nokukala omudiinini kuye oto ka ulika kutya Satana omunaipupulu. Nonande owa pumbwa okuninga omalunduluko onhumba monghalamwenyo yoye opo u ninge kaume kaKalunga, olo olo etokolo la denga mbada to dulu okuninga. Satana okwa ti kutya ito ka kala omudiinini kuKalunga ngeenge u na omaupyakadi, nomolwaasho ha kendabala oku ku efifa po oudiinini woye kuKalunga. Ngahelipi mbela?
16. (a) Satana oha longifa eenghedi dilipi opo a efife po ovanhu okulongela Jehova? (b) Ongahelipi tashi dulika Satana ta kendabala e ku efife po okulongela Jehova?
16 Satana oha longifa eenghedi di lili naku lili opo a teye po oukaume wetu naKalunga. Oha ponoka “ngaashi onghoshi hai kumbu, nota kongo ou te mu xwake po.” (1 Petrus 5:8) Inashi ku kumwifa ngeenge ookaume koye, ovapambele voye ile vamwe ve lili tava kendabala oku ku efifa po okukonakona Ombiibeli nokulonga osho shiwa. Otashi dulika u kale u udite wa fa wa ponokelwa. * (Johannes 15:19, 20) Satana ohe lifefa yo “omwengeli wouyelele.” Nomolwaasho oha kendabala oku tu ningifa tuha dulike kuJehova. (2 Ovakorinto 11:14) Onghedi imwe vali oyo Satana ha longifa opo e tu efife po okulongela Jehova, omoku tu diladilifa kutya inatu wana nande okulongela Jehova. — Omayeletumbulo 24:10.
DULIKA KOIPANGO YAJEHOVA
17. Omolwashike hatu dulika kuJehova?
17 Ngeenge ohatu dulika kuJehova, ohatu ulike kutya Satana omunaipupulu. Oshike tashi ke tu kwafela tu kale hatu dulika? Ombiibeli otai ti: “Ove hola Omwene Kalunga koye nomutima woye aushe nomwenyo woye aushe neenghono doye adishe.” (Deuteronomion 6:5) Ohatu dulika kuJehova molwaashi otu mu hole. Eshi ohole yetu yokuhola Jehova tai kulu, ohatu ka ninga keshe shimwe osho te tu pula tu longe. Omuyapostoli Johannes okwa ti: “Osheshi ohole yokuhola Kalunga oyo tuu ei nokutya, tu diinine oipango yaye. Noipango yaye kai fi idjuu.” — 1 Johannes 5:3.
18, 19. (a) Oinima imwe ilipi Jehova e tu lombwela kutya oya puka? (b) Otu shi shii ngahelipi kutya Jehova ite tu pula tu longe osho itatu dulu okuninga?
18 Oinima imwe ilipi oyo Jehova e tu lombwela kutya oya puka? Ope na oihopaenenwa imwe moshimhungu “ Kala u tonde osho Jehova e tonde.” Otashi dulika wa li to diladila kutya oinima imwe yomwaayo inai puka. Ashike konima eshi wa konakona eevelishe odo nokudiladila moule kombinga yado, owa uda ko nawa nghee shi li pandunge okudulika keemhango daJehova. Otashi dulika yo u udite kutya owa pumbwa okuninga omalunduluko onhumba monghalamwenyo yoye. Nonande ihashi kala alushe shipu okuninga omalunduluko a tya ngaho, ngeenge owa ningi ngaho oto ka kala u na ombili nehafo olo hali di mokukala omudiinini kuJehova. (Jesaja 48:17, 18) Otu shi shii ngahelipi kutya ohatu dulu okuninga omalunduluko a tya ngaho?
19 Jehova ihe tu pula tu longe osho itatu dulu okuninga. (Deuteronomion 30:11-14) E li kaume ketu kashili, oku tu shii nawa e tu dule. Oku shii okudula kwetu nosho yo omaunghundi etu. (Epsalme 103:14) Omuyapostoli Paulus okwe tu twa omukumo a ti: “Kalunga Oye omudiinini, ite mu efa mu yelekwe nomayeleko e dule eenghono deni, ndele mumwe neyeleko ota longele yo omhito yokupita mo, opo mu dule oku li humbata.” (1 Ovakorinto 10:13) Ohatu dulu okukala noushili kutya Jehova ote tu pameke opo tu dule okulonga osho shiwa. Ote ke tu pa ‘eenghono’ tu dule okulididimikila omaupyakadi. (2 Ovakorinto 4:7) Konima eshi Paulus a mona nghee Jehova e mu kwafela eshi a li meenghalo didjuu, okwa popya a ti: “Aishe ohandi i dulu [omolwaau, NW] ta pameke nge.” — Ovafilippi 4:13.
KALA U TONDE OSHO KALUNGA E TONDE
20. Omaukwatya elipi u na okuhopaenena, nomolwashike?
20 Ngeenge otwa hala okukala ookaume kaJehova, otu na okuninga shihapu shihe fi ashike okweefa po okulonga osho Jehova ina hokwa. (Ovaroma 12:9) Ookaume kaKalunga ove hole osho e hole. Ova hokololwa mEpsalme 15:1-5. (Lesha.) Ookaume kaJehova ohava hopaenene omaukwatya aye ngaashi ‘ohole, ehafo, ombili, onheni, oukaume, ouwa, oudiinini, engungumano nelididimiko.’ — Ovagalati 5:22.
21. Ongahelipi to dulu okulihonga okuulika omaukwatya oo Kalunga e hole?
21 Ongahelipi to dulu okulihonga okukala ho ulike omaukwatya mawa? Owa pumbwa okulihonga osho Jehova e hole mokukala ho lesha nokukonakona Ombiibeli alushe. (Jesaja 30:20, 21) Ngeenge owa kala to ningi ngaho, ohole yoye yokuhola Jehova otai kulu noto ka kala ho dulika kuye.
22. Oidjemo ilipi to ka mona ngeenge owa kala ho dulika kuJehova?
22 Omalunduluko oo tashi dulika wa pumbwa okuninga monghalamwenyo yoye otaa dulu okuyelekwa nokudula mo oikutu ikulu nokudjala oikutu ipe. Ombiibeli oya ti otwa pumbwa ‘okulidula omunhu mukulu’ nokudjala “omunhu mupe.” (Ovakolossi 3:9, 10) Nonande haalushe hashi kala shipu okuninga omalunduluko, ngeenge otwe a ningi nokukala hatu dulika kuJehova, okwe tu udanekela kutya ote ke tu pa “ondjabi inene.” (Epsalme 19:12) Hoolola okudulika kuJehova nokuulika kutya Satana omunaipupulu. Kala to longele Jehova omolwohole yokuheliholamwene, ndele hamolwondjabi oyo to ka mona monakwiiwa. Kungaho oto ka ninga kaume elela kaKalunga!
^ okat. 16 Osho inashi hala kutya ovanhu ovo tava kendabala oku ku efifa po okukonakona Ombiibeli otava wilikwa sha yukilila kuSatana. Ashike Satana oye ‘kalunga kefimbo lounyuni ou,’ ‘nounyuni aushe ou li mepangelo laye.’ Onghee hano, inashi ku kumwifa ngeenge vamwe tava kendabala oku ku efifa po okulongela Jehova. — 2 Ovakorinto 4:4; 1 Johannes 5:19.


text:
OSHIPALANYOLE SHOKOMBADA | JESUS OKWE TU XUPIFA KOSHIKE?
Efyo nenyumuko laJesus otali dulu oku ku etela ouwa ulipi?
“Itavela Omwene Jesus Kristus, opo to ka xupifwa.” — Oilonga 16:31.
Eendjovo odo itadi dimbuwa noupu oda li da popiwa komuyapostoli Paulus naSilas tava lombwele omunangeli wodolongo muMakedonia shomuFilippi. Eendjovo odo oda hala okutya shike? Opo tu ude ko nghee okwiitavela muJesus kwa pambafana nokuxupifwa mefyo, tete otu na okushiiva kutya omolwashike hatu fi. Natu ka taleni osho Ombibeli tai hongo.
Ovanhu inava shitwa va kale hava fi
“Omwene Kalunga okwa kufa omunhu ndele e mu nangeka moshikunino muEden oku shi longa noku shi kelela. Ndele Omwene Kalunga okwa lombwela omunhu ndee ta ti: Lya komiti adishe domoshikunino ngaashi wa hala, ndelenee komuti wokushiiva ouwa nowii, ino u lya. Osheshi efiku olo to li kuwo, ove u noku ka fya shili.” — Genesis 2:15-17.
Kalunga okwa li a tula omunhu wotete Adam, moshikunino shaEden, mEduparadisa omo mwa li mu yadi oinamwenyo noimeno iwa. Omwa li omiti hadi imi oiimati iwa oyo Adam a li ta dulu okulya a manguluka. Ashike, Jehova Kalunga okwa li a lombwela Adam monghedi ya yela kutya ina lya komuti umwe kondadalunde, nokwe mu londwela kutya ngeenge okwa li ko ota ka fya.
Mbela Adam okwa li ngoo e udite ko elombwelo olo? Okwa li e shii kutya efyo oshike molwaashi okwa li ha mono oinamwenyo tai fi. Ngeno Adam okwa li a shitwa nelalakano lokufya, ngeno elondwelo laKalunga kala li tali ti sha lela kuye. Ponhele yaasho, Adam okwa li e shii kutya ngeenge okwa dulika kuKalunga mokuhalya komuti oo, okwa li ta ka kala nomwenyo fiyo alushe noita ka fya.
Ovanhu vamwe ova itavela kutya omuti oo otau faneke omilele, ndele osho hasho nandenande. Jehova okwa li a hala Adam nomukulukadi waye, Eva va ‘dalafane nokuhapupala nokuyadifa edu noku li pangela.’ (Genesis 1:28) Oshipango osho osha li tashi ulike komuti wovenevene. Jehova okwa li e u luka ‘omuti wokushiiva ouwa nowii’ molwaashi okwa li tau faneke oufemba waye wokutokolela ovanhu osho shiwa naasho shii. Okuhalya oiimati yomuti oo, Adam kali ashike ta ka ulika kutya oha dulika, ndele okwa li yo ta ka ulika kutya okwa pandula Omushiti waye, oo e mu nangeka noupuna munene.
Adam okwa fya molwaashi ina dulika kuJehova
‘Kalunga okwa lombwela omulumenhu: Ove eshi wa lya komuti nde ku lombwela uha lye kuo, omungome woye oto u li noshinhwi moshipala shoye fiyo ove oto shuna medu, osheshi omo wa kufwa. Osheshi oove edu, ndee to ka ninga edu.’ — Genesis 3:17, 19.
Adam okwa li a lya komuti oo a li a dilikwa, naasho osha li oshinima sha kwata moiti. Adam okwa li a ninga omunashibofa, a dina filufilu omauwa aeshe oo Jehova e mu ningila. Eshi a lya oshiimati osho, okwa ekelashi Jehova, a hoolola okukala nomhepo youkakombolilifa, oyo ya li tai ke mu etela oilanduliko ya nyika oshiponga.
Ngaashi ashike Jehova a li e mu lombwela, hauxuuninwa Adam okwa ka fya. Kalunga okwa shita Adam okudja “medu” nokwa li e mu lombwela kutya ota “shuna medu.” Adam ina ka kala nomwenyo molupe lonhumba ile konhele imwe i lili. Pefyo Adam ka li vali e na omwenyo ndele okwa li a ninga edu olo lihe na omwenyo. — Genesis 2:7; Omuudifi 9:5, 10.
Ohatu fi molwaashi otwa dja muAdam
“Oulunde wa etwa mounyuni komunhu umwe, nefyo okoulunde, osho nee efyo ole uya movanhu aveshe, shaashi aveshe va nyona.” — Ovaroma 5:12.
Okuhadulika kwaAdam ile tu tye oulunde oya etifa oilanduliko ihapu. Eshi Adam a nyona, ine likanifila ashike okukalamwenyo kwomido 70 ile 80 oko tu na, ndele okwe li kanifila yo etimaumbwile lokukala nomwenyo fiyo alushe. Kakele kaasho, okwa kanifa ewaneneno nokwa tambekida ashike okuhawanenena koludalo laye alishe.
Atushe otu li oludalo laAdam. Nopehe na ehoololo, otwa fyuulula omalutu inaa wanenena e na eamo lokunyona nohaa fi. Paulus okwa hokolola nawa onghalo ya tya ngaho a ti: “Aame owo pambelela, nda landelwa oulunde, ndi kale koshi yawo. Aame omunhu mwii, olyelye ta mangulula nge molutu eli lefyo?” Opo nee Paulus okwa nyamukula epulo laye a ti: “Kalunga na pandulwe omolwaJesus Kristus, Omwene wetu!” — Ovaroma 7:14, 24, 25.
Jesus okwa yandja omwenyo waye opo tu dule oku ka kala nomwenyo fiyo alushe
“Xe okwa tuma Omona a ninge Omukulili wounyuni.” — 1 Johannes 4:14.
Jehova Kalunga okwa ninga omalongekido opo a xulife po oilanduliko youlunde noku tu mangulule mehandukilo lefyo laalushe. Ngahelipi mbela? Okwa tuma Omona waye omuholike okudja meulu e uye a dalwe e li omunhu a wanenena ngaashi Adam. Ndele mepingafano naAdam, Jesus “ina longa oulunde washa.” (1 Petrus 2:22) Molwaashi Jesus okwa li a wanenena, ina tokolelwa efyo nokwa li ta dulu okukala nomwenyo fiyo alushe e li omunhu a wanenena.
Ashike Jehova okwa li a efa Jesus a dipawe kovatondi vaye, nokonima yomafiku atatu okwa li e mu nyumuna koufi e li oshishitwa shopamhepo opo a dule okushuna meulu. Eshi Jesus a shuna meulu, okwa yandja kuKalunga ongushu yomwenyo waye wa wanenena opo a futile po osho Adam e likanifila nosho yo oludalo laye. Jehova okwa tambula ko eyambo olo, naasho oshe shi ninga tashi shiiva opo ovanhu ovo ve na eitavelo tali longo muJesus va ka mone omwenyo waalushe. — Ovaroma 3:23, 24; 1 Johannes 2:2.
Kungaho, Jesus okwa futila po osho sha kanifwa kuAdam. Okwe tu fila opo tu dule oku ka kala nomwenyo fiyo alushe. Ombibeli oya ti: ‘Jesus, [okwa mona] ouyahame wokufya, opo a lole efyo ponhele yaaveshe okefilonghenda laKalunga.’ — Ovaheberi 2:9.
Efiloshisho olo otali holola shihapu kombinga yaJehova. Omolwomifikamhango daye douyuki da denga mbada ovanhu inava wanenena itava dulu okulimangulula koulunde nefyo. Ndele ohole nonghenda yaye oye mu linyengifa a katuke metwokumwe nomifikamhango daye nonande oshe mu pula shihapu eshi a yandja Omona waye opo a fute oikulila. — Ovaroma 5:6-8.
Jesus okwa nyumunwa koufi, navamwe otava ka nyumunwa yo
“Kristus okwa nyumuka movafi, Oye wotete [waava] va kofa mo, osheshi efyo ngaashi le uya molwomunhu umwe, osho yo nenyumuko lovafi omolwomunhu umwe. Osheshi ngaashi aveshe tava file muAdam, osho yo aveshe tava ningwa ovanamwenyo muKristus.” — 1 Ovakorinto 15:20-22.
Nopehe na omalimbililo, Jesus okwa li kombada yedu ndele ta fi. Ndele mbela oumbangi ulipi tau ulike kutya okwa nyumuka? Oumbangi umwe wa kola oyoo kutya omunyumunwa Jesus okwa li e lihololela ovanhu vahapu peemhito nopeenhele da yoolokafana. Pomhito imwe okwa li e lihololela ovanhu ve dule po 500. Omuyapostoli Paulus okwa popya monhumwafo yaye oyo a li a shangela Ovakorinto kutya ovo va li va mona Jesus ova li natango momwenyo, tashi ulike kutya ova li tava dulu okuyandja oumbangi kutya ove mu mona nove mu uda. — 1 Ovakorinto 15:3-8.
Shididilikwedi, eshi Paulus a popya kutya Kristus “oye wotete” mwaavo va nyumunwa, okwa li ta ulike kutya ope na vamwe yo ovo va li tava ka nyumunwa kohainga. Jesus okwa ti kutya efimbo otali ke uya eshi “aveshe ava va kala meembila” tava ka “holoka mo.” — Johannes 5:28, 29.
Otu na okukala neitavelo tali longo muJesus opo tu ka mone omwenyo waalushe
“Osho Kalunga a kala e hole ounyuni, Oye a yandja Omona waye Ewifa, opo keshe ou te mu itavele a ha kane, ndelenee a kale e nomwenyo waalushe.” — Johannes 3:16.
Embo lotete lOmbibeli otali tu lombwele nghee efyo la hovela nanghee Oparadisa ya kana. Embo laxuuninwa otali tu lombwele nghee efyo tali ka xulifwa po nonghee Kalunga ta ka etulula Eduparadisa. Opo nee ovanhu otava ka kala vali va hafa, nove na onghalamwenyo tai ti sha fiyo alushe. Ehololo 21:4 otali ti: ‘Efyo itali ka kala po vali.’ Ovelishe 5 otai koleke oushili weudaneko olo eshi ya ti: “Eendjovo edi odo doshili di shii kulineekelwa.” Jehova ota ka wanifa po filufilu osho a udaneka.
Mbela owa itavela ngoo kutya “eendjovo edi odo doshili di shii kulineekelwa”? Onghee hano, lihonga kombinga yaJesus Kristus nokukala u na eitavelo tali longo muye. Ngeenge owa ningi ngaho, oto ka kala wa hokiwa kuJehova. Oto ka mona omanangeko noupuna mahapu paife noto ka kala u na etimaumbwile lomwenyo waalushe mOparadisa kombada yedu, omo ‘itamu ka kala vali efyo, oluhodi, okulila ile ouyahame.’


text:
‘Ovanailongo’ twa hangana melongelokalunga lashili
“Ovanailongo otave mu lifile oimuna yeni, naava va dja koilongo noilongo otava ningi ovalongi voikokola yeni yomiviinyu. Ndelenee nye otamu ka ifanwa ovapristeri vOmwene.” — JES. 61:5, 6.
1. Ovanhu vamwe ohava tale ko ngahelipi ovanailongo, nomolwashike sha puka okudiladila ngaho?
NGAASHI sha kundafanwa moshitukulwa sha tetekela, ovanhu kave hole “ovanailongo.” Otashi dulika va kale ve udite ve li xwepo ve va dule nokukala ve va dina. Ndele kashi li pahole okudiladila ngaho. Okambo kedina The Races of Mankind oka ti: “Ovanhu vomihoko da yoolokafana aveshe ovamwainafana ngaashi Ombibeli tai ti.” Nonande otashi dulika va kale va yoolokafana, ove li ashike ovamwainafana.
2, 3. Jehova oha tale ko ngahelipi ovanailongo?
2 Pefimbo lOmbibeli, Jehova Kalunga okwa li a ninga ehangano nOvaisrael, oshiwana shaye oshihoololwa. Nonande ova li ve na ekwatafano le likalekelwa naJehova Kalunga, Omhango oya li ya popya kutya ove na okuungaunga nawa nonefimaneko novanailongo. Nafye otu na okuninga sha faafana. Keshe moshilongo omu na ovanailongo, nOvakriste kave na okuungaunga nonhondo novanhu va tya ngaho. Omolwashike mbela? Omuyapostoli Petrus okwa ti: “Paife ondi shi shii shili, Kalunga iha tale omunhu kombada. Ndele moshiwana keshe, keshe ou he mu tila ndee ta diinine ouyuki, ote mu wapalele.” — Oil. 10:34, 35.
3 Ovanailongo ovo va li mokati kOvaisrael vonale ova li hava mono ouwa mokukala pamwe navo. Osho osha li sha ulika kutya Jehova oha tale ko ngahelipi ovanailongo ngaashi omuyapostoli Paulus lwanima a ka pula shi na sha naJehova a ti: “Kalunga okOvajuda aveke mbela? Ke fi kovapaani yo? Heeno, oshili okovapaani yo.” — Rom. 3:29; Joel 2:32.
4. Omolwashike taku dulu okutiwa kutya ‘muIsrael yaKalunga’ kamu na ovanailongo?
4 Konima eshi Kalunga a ninga ehangano lipe nOvakriste ovavaekwa, oshiwana shaIsrael shopambelela kasha li vali shi na ekwatafano le likalekelwa naye. Ndele ponhele yaasho, Ovakriste ovavaekwa ova ninga ‘Israel yaKalunga.’ (Gal. 6:16) Paulus okwa yelifa shi na sha noshiwana osho shipe a ti: ‘Kape na vali Omugreka nOmujuda, epitotanda nokuhapitatanda, [omunailongo, NW] nOmuskiti, omupika nomudalwa, ndelenee aishe nomuaveshe oKristus.’ (Kol. 3:11) Kungaho, kape na oo a li e na okutalwa ko omunailongo meongalo lopaKriste.
5, 6. (a) Epulo lilipi li na sha naJesaja 61:5, 6 tashi dulika li holoke po? (b) Oolyelye ve li “ovapristeri vOmwene” nosho yo “ovanailongo” ovo va popiwa kuJesaja? (c) Omushike omo eengudu odo dopavali hadi longele kumwe?
5 Vamwe otashi dulika ve lipule shi na sha nexunganeko laJesaja 61, olo tali wanifwa meongalo lopaKriste. Ovelishe 6 yetukulwa olo otai popi ovo tava ka kala “ovapristeri vOmwene.” Ndele ovelishe 5, oya popya “ovanailongo” ovo tava ka kwafela nokulonga pamwe ‘novapristeri’ ovo. Omolwashike ovelishe oyo ya popya shi na sha ‘novanailongo’?
6 ‘Ovapristeri ovo vOmwene’ Ovakriste ovavaekwa ovo tava ‘nyumunwa tete’ notava “ka ninga ovapristeri vaKalunga novaKristus, ndele tava ka pangela pamwe naye ngaashi eehamba omido eyovi limwe.” (Eh. 20:6) Kakele kaasho, ope na yo Ovakriste vahapu ovadiinini ovo ve na eteelelo loku ka kala kombada yedu. Ovakriste ovo ohava longo nove na ekwatafano lopofingo naavo tava i meulu. Ndele molwaashi kave fi oshitukulwa ‘shaIsrael yaKalunga’ ove li ngaashi ovanailongo. Ova hafa eshi tava longo pamwe ‘novapristeri vOmwene’ ve li ‘ovafita voimuna novalongi voikokola yomiviinyu’ moilonga yeteyo notava kwafele ovavaekwa mokufimanekifa Kalunga okupitila mokuudifa nokuhonga vamwe oshili. Ovavaekwa nosho “eedi dimwe” ohava hongo ovanhu oshili noku va kwafela pahole va kale metwokumwe nayo. — Joh. 10:16, NW.
OVE LI “OVANAILONGO” NGAASHI ABRAHAM
7. Ovakriste kunena ova fa Abraham nosho yo ovadiinini vakwao vonale meityo lilipi?
7 Ngaashi twe lihonga moshitukulwa sha tetekela, Ovakriste vashili ove li ngaashi ovanailongo mounyuni waSatana woukolokoshi. Kungaho, ova fa Abraham nosho yo ovadiinini vakwao ovo vaha li oshitukulwa shounyuni waSatana nova li “ovanailongo novaenda kombada yedu eli.” (Heb. 11:13) Kashi na nee mbudi kutya otu na eteelelo lilipi, ohatu dulu okukala nekwatafano le likalekelwa naJehova ngaashi Abraham a li e li na. Jakob okwa ti kutya “Abraham okwa itavela Kalunga, ndele ye okwe li mu valulila ouyuki, nokwa ifanwa kaume kaKalunga.” — Jak. 2:23.
8. Jehova okwa li a udanekela shike Abraham, na Abraham okwa li e uditile ngahelipi eudaneko olo?
8 Kalunga okwa udaneka kutya oiwana aishe yokombada yedu otai ka nangekwa noupuna okupitila muAbraham noludalo laye. (Lesha Genesis 22:15-18.) Abraham okwa kala e na elineekelo kutya eudaneko olo otali ka wanifwa po, nonande ola ka wanifwa po konima eshi a fya nale. Okwa kala nokutembauka noukwaneumbo waye hanga onghalamwenyo yaye aishe, ndele nande ongaho, ina efa po okukala kaume kaJehova.
9, 10. (a) Ongahelipi hatu dulu okuhopaenena Abraham? (b) Ohatu kwafele ovanhu va ninge shike kunena?
9 Nonande Abraham ka li e shii kutya Jehova ota ka wanifa po naini eudaneko olo a li e mu udanekela, okwa kala e hole Jehova noku mu longela. Okwa kala e shii kutya ye omunailongo noina kendabala okukala ngaashi omukwashiwana medu lihe fi laye. (Heb. 11:14, 15) Natu hopaeneneni Abraham nokunangwafapaleka onghalamwenyo yetu; inatu kala hatu diladila okuliongelela omaliko, okukala twa tumbala ile tu kale tu na eifano lonhumba. Omolwashike tu na okulalakanena onghedi yokukalamwenyo oyo tai lalakanenwa kuvahapu ngeenge ounyuni ou ou li pokuxula po? Omolwashike tu na okukala tu hole ounyuni oo u li po ashike okafimbo? Otwa teelela ounyuni wa denga mbada u dule ou notwa halelela okulididimika nokuteelela fiyo osheshi omaudaneko aKalunga a wanifwa po. — Lesha Ovaroma 8:25.
10 Jehova ota shivi natango ovanhu vomoiwana aishe opo va dule okunangekwa noupuna okupitila moludalo laAbraham. “Ovapristeri vOmwene” ovavaekwa nosho yo ovanailongo, ile tu tye, eedi dimwe, otava shivi ovanhu mounyuni aushe momalaka e dule 600.
KALA U HOLE OVANHU VOMOIWANA AISHE
11. Salomo okwa li a shiva ovanhu vomoiwana va ninge shike?
11 Eshi Salomo a li a yapulila Jehova otembeli mo 1026 K.O.P., okwa li a didilika kutya ovanhu vomoiwana aishe otava ka waimina mokuhambelela Jehova metwokumwe neudaneko olo Jehova a li a udanekela Abraham. Okwa ilikana tashi di komutima a ti: ‘Omunailongo ou ke fi womoshiwana shoye, ngeenge ta di moshilongo shokokule, te uya omolwedina loye, osheshi naakwinya yo edina loye linene neke loye li neenghono nokwooko kwoye kwa yeluka taku ka udika, ye ngeenge te uya ndee ta ilikana mokutaalela ongulu ei. Mu uda hano meulu, monhele yoye, u ninge ashishe osho omunailongo te shi ku indile, opo oiwana aishe yomounyuni i shiive edina loye noku ku tila, ngaashi ovanhu voye Ovaisrael.’ — 1 Eeh. 8:41-43.
12. Omolwashike Eendombwedi daJehova di li ngaashi ovanailongo moilongo omo di li?
12 Omunailongo omunhu oo ta talele po ile e li moshilongo shihe fi shavo. Eendombwedi daJehova oda fa ovanailongo molwaashi ohandi yambidida ashike Ouhamba waKalunga womeulu oo u li mepangelo laKristus. Onghee hano, ihadi kufa ombinga moinima yopapolotika moilongo omo di li nonande vamwe ove udite kutya odi na okukufa ombinga.
13. (a) Oshike tashi ke tu kwafela tuha tale ko vamwe ve li ovanailongo? (b) Jehova okwa halele ovanhu va kale hava tale ko vakwao ngahelipi?
13 Luhapu ohashi limonikila noupu kutya ovanhu vonhumba ovanailongo monghedi yavo yokupopya, eenghedindjikilile davo, eholokepo lavo nosho yo onghedi yavo yokudjala. Ndele oinima oyo itai ti sha unene, molwaashi ovanhu ova faafana meembinga dihapu, kashi na nee mbudi kutya ovomoshiwana shilipi. Ngeenge otwe lihongo okuhakala hatu diladila konghedi omo vamwe va yooloka ko kufye, itatu ke va tala ko ve li ovanailongo. Ngeno kombada yedu alishe okwa li ku na ashike epangelo limwe, ile ngeno ounyuni aushe owa li oshilongo shimwe, ngeno kape na omunailongo. Jehova okwa halele ovanhu aveshe va kale oukwaneumbo umwe wa hangana, u li koshi yepangelo laye. Ndele mbela otashi shiiva ngoo kunena ovanhu vomoiwana aishe va efe po okukala va tala ko vakwao ovanailongo?
14, 15. Eendombwedi daJehova di li ongudu oda dula okuninga shike?
14 Mounyuni ou ovanhu ve lihole nove na omhepo youkwashiwana, otashi mbilipaleke okumona oohandimwe ovo ve hole ovanhu vomoiwana aishe. Ndele nande ongaho, otashi pula eenghendabala opo tuha kale nonhondo. Omutoti woshitaashi yo-TV hai ifanwa CNN wedina Ted Turner, okwa popya shi na sha nokulonga pamwe noohandimwe vomoiwana ya yoolokafana ovo ve na ounghulungu, a ti: “Okushakena novanhu va tya ngaho osha li oshimoniwa shikumwifi. Ovanhu ovo va dja koilongo imwe kanda li nde va tala ko ve li ‘ovanailongo,’ ndele ongaashi ovakwashiwana vakwetu. Outumbulilo ‘ovanailongo’ onde u tala ko u li omutyanai, nonda li nda tula po omhango mo-CNN kutya inau longifwa, kutya nee omombelewa ile omomhepo. Ponhele yaasho, outumbulilo ‘paiwana’ oo wa li u na okulongifwa.”
15 Eendombwedi daJehova di li ongudu mounyuni aushe, ohadi tale ko ovanhu vomoiwana aishe ngaashi Kalunga he va tale ko. Ode lihonga okukala hadi tale ko oinima ngaashi Jehova he i tale ko, naasho oshe di kwafela di lundulule okudiladila kwado nonghee di uditile vamwe. Kadi tonde ovanhu vokoilongo imwe ile di diladile kutya omunhu molwaashi ashike omunailongo ke shi omulineekelwa nohadi hafele okweendafana novanhu vomaludi e lili noku lili nove na okudula kwa yoolokafana. Mbela owa diladila ngoo nale kunghee Eendombwedi daJehova di li ongudu hadi ningi oinima nokunghee shiwa kufyeni atusheni okulundulula etaleko letu li na sha navamwe?
OUNYUNI UHE NA OVANAILONGO
16, 17. Onghalamwenyo otai ka kala ya tya ngahelipi ngeenge Ehololo 16:16; naDaniel 2:44 okwa wanifwa po?
16 Mafiku oiwana aishe otai ka lwifa epangelo laKalunga poita yaHarmagedon. (Eh. 16:14, 16; 19:11-16) Omido di dule po 2 500 da pita, omuprofeti Daniel okwa li a xunganeka kombinga yaasho tashi ka ningilwa omapangelo aeshe opanhu, a ti: “Pomafiku eehamba dinya Kalunga ou komeulu ota ka dika ouhamba itau ka teka po fiyo alushe, nepangelo lawo itali ka yandjwa koshiwana shimwe. Ndele owo otau ka nyanyaula notau ka teyaula omauhamba aeshe noku a xulifa po, ndelenee owo vene tau ka kala fiyo alushe.” — Dan. 2:44.
17 Diladila kutya ewanifo lexunganeko olo otali ka tya shike kwoove pauhandimwe. Kunena, keshe umwe ota dulu okutalwa ko omunailongo, molwaashi ounyuni owa tukulwa moilongo i lili noku lili. Ndele konima yaHarmagedon, itapa ka kala vali eengaba. Nonande ovanhu natango otava ka kala va yoolokafana, osho otashi ka ulika ashike kutya Kalunga okwa shita oinima iwa ya yoolokafana. Molwaashi otwa teelela onakwiiwa ihafifa ya tya ngaho, natu twikileni okuninga ngaashi hatu dulu tu tange nokufimanekifa Omushiti wetu.
Mbela owa teelela ngoo nodjuulufi eshi itapa ka kala vali eengaba dopaiwana odo da tulwa po kovanhu, naashi ito ka uda vali outumbulilo ‘omunailongo’?
18. Oihopaenenwa ilipi tai ulike kutya Eendombwedi daJehova inadi tala ko vamwe ve li ovanailongo?
18 Mbela otashi shiiva ngoo ovanhu aveshe mounyuni vaha kale va tala ko vakwao ve li ovanailongo? Heeno, otu na elineekelo kutya otashi shiiva. Nokuli nopaife, Eendombwedi daJehova ihadi tale ko vamwe ve li ovanailongo. Pashihopaenenwa, oitaimbelewa imwe inini oya hengumukila mumwe naikwao yokoilongo imwe. Osho osha ningwa opo ku shilipalekwe kutya oilonga yokuudifa otai longwa monghedi i li paunafangwa notai pondola. (Mat. 24:14) Etokolo olo inali ningwa she likolelela keengaba doilongo, okuninga shi li oshiteelelwa shopaveta. Osho otashi ulike kutya Jesus Kristus, Ohamba yOuhamba waKalunga, ota ende ta xulifa po eengaba odo da tukaula ovanhu nota ka ‘findana’ mafiku. — Eh. 6:2.
19. Elaka la koshoka loshili ola ningifa shike tashi shiiva?
19 Nonande Eendombwedi daJehova oda dja moiwana ihapu nohadi popi omalaka mahapu e lili noku lili, ohadi kendabala okupopya elaka la koshoka loshili, onghee hano, odi na oukumwe wa kola. (Lesha Sefanja 3:9.) Odi li oukwaneumbo womounyuni aushe oo uhe fi oshitukulwa shounyuni ou woukolokoshi. Oushili oo kutya oda hangana paife di li oukwaneumbo otau yandje oumbangi kutya mounyuni mupe itamu ka kala omunailongo. Ovanhu aveshe otava ka dimina nehafo oushili wetofwemo lokambo The Races of Mankind, olo tali ti: “Ovanhu vomihoko da yoolokafana aveshe ovamwainafana ngaashi Ombibeli tai ti.”


text:
Omananafano, neenghundafana ta di twikilwe kombinga yondado yotaxi oyo ova shingi veetaxi vahala i wedelwe oya pumbwa okuningilwa omapekaapeko. No nande otu shi shi kutya ewedelo londado yeetaxi oha yi pitile kehangano leetaxi moNamibia, Nabta, osha pumbiwa okutala kutya ovo hava londo eetaxi navo kavelimo tuu nawa meendjato.
Omido da dja ko eedado doutaxi eshi da kala hadi wedelwa okwa kala ashike haku li kundwa kovene veetaxi koshi yehangano loNabta, askihe ovakwashiwana iha va pewa yoo omhito va popye sha kombinga osho, omanga, epangelo ina li pitikifa ewedo olo. Haluhapu nande ha ku talwa komawi nomaluudo oshiwana osho hashi etelwa ashike oidjemo yeengundafana odo da ningilwa.
Eedula mbali daya moshilongo omu omwali wa holoka Ehangano lOvalandi Ovakwashiwana moNamibia (Consumer Service Association of Namibia), olo la li la totwa po opo ku fiwe oshosho kutya eecastoma hano ovalandi novalongifi vomayakulo kakeshe tuu shimwe moshilongo otava pewa omayakulo opandondo nove a hafela.
Ehangano olo ola li la etwa po eshi kwa monika omwaka nokwa monika kuniwe omhumbwe yoku kalela po ovalandi ovo luhapu hava pewa ashike eendado nomayakulo onhumba no ihava pewa omhito yoku yandja omawedelo po avo, nande ova kale ve wete kutya omayakulo oo ina e lixwa poi le ina ve a pumbwa.
Mefimbo eli ovashingi veetaxi ta va xwaxwameke oovene veetaxi valombwele Nabta atwale kepangelo ewedeko lipe keendado deetaxi, ehangano eli lovalandi moNamibia ola pumbwa oku ningwa oshitukulwa sheenghundafana, opo li yandje nalo omawedele po elo ponhele yovakwashiwana ovo veli ovalongifi veetaxi.
Imwe yomoinima oyo ina okutalika oyo yo kutya oolye hava longifa eetaxi, na vahapu vomwaavo hava longifa eetaxi ove va oiyemo ifike peni, vali eliko loshilongo ili li pondodo ili pi po, neendjabi pamumbwalangadjo oda wedelwa neepelesenda ngapi oule weedula nhee dapita. Shikwao vali, oku na oku talika kutya omahooli okwa wedelwa lungapi no noimaliwa ingapi, nongeenge okwa shunifwa pedu, okwa shinifwa pedu neepelesenda ngapi.


text:
Tuulikki Abraham
Luderitz-Pombili Panduleni Toivo omunamido 18, ena oulema womaulu, no iha ende, ohelikoko ashike. Ashike nonande e na okatemba, meumbo iha dulu okukalongifa noupu nokulinyenge a manguluka molwasho onhele peumbo lavo, itai wapalele okungongola okatemba kaye.
Omolwo onghalo yatya ngaha okwa fininikwa okulikoka ashike.
Pombili omukalimo womolukanda loArea 7 moLüderitz, moshitopolwa sha //Karas, oha fikola poLüderitz Junior Secondery School.
Albertina, ina yaPombili, ota hokolola kutya, omona okwa pumbwa eyambidido shaashi ohelikoko ashike, nonande ena okatemba, ita dulu okukalongifa okuya pondje, shaashi inapa kolongwa.
“Omumwange ohelikoko ashike, unene tuu ngeenge tai ekeli vatele, kokandjuwo, oko keli pondje nohakalongifwa ku aveshe. Okutya tuu onda didilika a pumbwa sha shokutuvikila noku amena omaulu, neenyala daye ngee teli koko. Onde lineekela ovanawino, otava dulu tuu okumona kutya oiyakulifo yoludi olo otai hangika peni, nokukwafela omumwange, pamwe otai mu amene ngaa unene tuu meengolo domaulu, nokeenyala.” Albertina ta indile.
Albertina ota hokolola kutya oye aeke ha longo, xe ya Pombili iha longo, onghene ova pumbwa eyambidido, opo ngaa va mone omufilinghenda oo ta dulu okukwafela, okutula olupanda pondje nokuva tungila okandjuwo, shaashi kashina oundjolowele, komunhu helikoko, noku ka longifa okandjuwo ka aveshe.
Shimwe vali sha didilikwa ku ina yaPombili osheshi, itaa endifa nande nawa oilonga yaye mofikola. Okwa tumbula kutya oilongwa imwe, otai mu nyenge, noku uditeko ashike unene oshilongwa shoku longekida oikulya.
Omashongo makwawo, e mu taalela nande kamahapu ongashi eengulu dofikola dalondafana penongelo lavo. Ota ti, oilongwa imwe po, oheyi pewa meengulu dofikola odo dili pedu, na oha longifa nawa okatemba kaye, oko haka kala ashike keli kofikola, oko ha longifa, moku linyenga ngee eli kofikola.
Ongulu yoshilongwa shoku teleka osho e hole, oili pombada, opo Pombili iha dulu okulonda okuya keetrapa nokatemba kaye.
Ohakwafelwa kovalongwa vakwao, have mu humbata, okuya kongulu oyo ili pombada noku mu alula po.
Ota hokolola kutya efimbo limwe, ohadulu noku hutuka ou emu humbata noku li denga po, ashike, fiyo opapa, ineli denga po, ndele ta mono oshiponga.
Ota hokolola kutya, ngee tava longwa oshilongwa osho ehole sho kuteleka, kefiya eli tava deulilwa iha hangeko, oha pewa okafiya kanini oko eli deulile.
Albertina ota hokolola kutya, pefimbo ali aka tala omambo aPombili, neudo, okwa lombwelwa, komulongi wa Pombili kutya omona okwa pumbwa okuya kofikola yowina oyo tayi hangika ashike moWinhoek.
Ina yaPombili, okwa ti okwa pumbwa okumona ouyelele, welixwapo kutya, oshina oku enda ngahelipi, opo okanona kaye ka mone ondjila yokuya kofikola yowina, oyo tai yi li ashike ko Windhoek. Ye okuna omadilaadilo oo kutya, ngee, okwa yandjwa ouyelele nomavatelo aeshe taa pumbiwa ndele, Pombili ta tumwa kofikola yowina, ohashi dulika ngaa a ka pondole ko sha, osho tashi ka dula okumukwafela monghalamwenyo yaye.
Odula eyi Pombili okwawanifa eedula 18, yee ota endulula ongudu onhihetatu.
Albertina ota ti oulema itau mu imbi aye kofikola noku li honga , ashike okwa pumbwa eyambidido, opo a dule okumana ofikola yo, odjodi yaye ininge yoshili, yoku ka ninga omunashilonga wonhumba ngee a mane elihongo laye.
Omunafikola ou o hai kofikola efiku keshe no taxi , hai muile peumbo ongula noku ke mu tala kofikola. Okuna outemba vavali kamwe oke li keumbo , omanga kamwe ke li kofikola. Pombili ota hokolola kutya okatemba kamwe okwe ka pelwe omaano a Krismesa modula 2012 kwaao ali Mayora wodoolopa ya Lüderitz Suzan Ndjaleka, nokatemba kakwao okweka pewa omaano kova talelipo vali veuya poPrimafikola po Diaz.
Pombili ota hokolola kutya nekwafelo loutemba aveshe ava vavali ola ninga onghalamwenyo yaye ixwepo, opo a dule okulinyenga unene tuu kofikola oko ha uhala eli mokatemba teli nyenge a manguluka. Ashike ota tumbula kutya outemba aveshe vavali ohava longo sha faafana ohava pumbwa oku undulwa , osho Pombili a tumbula kutya okuna oupyakadi wo ku undula nonyala yaye yo kolulyo shaashi kai na naana eenghono da wana , ashike pa yambidido lo va nafikola vakwao oha ve mukwafele lela oku mu undula okumutwala kokandjuwo nosho tuu.
Kombinga yokuuya keumbo , Pombili okwa tumbula kutya onhele yo ku undula okatemba inai wana , onghene oha ende ashike telikoko, no pondje opena efululu , o he likoko ashike okuya kokandjuwo oko ha ka longifwa pomudingonoko.


text:
Nonande epangelo la kufa onghatu i li mondjila noya fimana okupukulula oshiwana kombinga yekufombinga moshikumungu shokukwata eeshi, oikonga ei yomapukululo otai ningwa kwa toka neenghono, notashi dulika i ka kale emanepo lefimbo.
Oikonga ei opo ya tameke oshivike eshi nokwa tengenekwa ngeno tai xulu nena, otai ningwa kwa toka naashi itashi longo mouwa wovaningi vomaindilo, unene tuu ovo tava ningi omaindilo lwotete.
Shotete ovanhu ile omahangano onhumba opo a ninge omaindindilo, okwa pumbwa oku li unganeka, pakukonga oilyo tai wapalele, eembapila da pumbiwa, noku ya keembelewa kwinya naakwinya opo ku dulike okumonika eedokumende odo tadi pumbiwa okuninga eindilo. Ngeenge owa tale koinakuwanifwa ya tulwa po kouministeli moku ninga omaindilo, oto mono kutya ovanhu ova pumbwa efimbo la lelapekwa shaashi oilyo yokangudu oya pumbwa okuli konga molwaasho otashi dulika iha kale yandje mongudu yomaendafano (social group) imwe. Vamwe nokuli otashi dulika veke li shiive ashike tashi pitile mongeshefa ei. Mokangudu konhumba taka ningi eindilo omwa pumbwa okukwatelwa ovanyasha, ovanhu va dengwa koluhepo, ile vadje meengodu daavo vali ina va nallulwa, ovo vena oulema novakondjeli manguluko.
Eshi osha hala kutya ovanhu ova pumbwa ngeno efimbo la wana opo vali hoololafane vo ve li unganekafane, unene tuu eshi inaku kaliwa ku na ouyelele wa wana.
Eedokumende ngaashi domishangwa nomafaneko ongeshefa (business plan) odo oinima imwe tai kwata efimbo okui eta po, nongeenge oya ningwa mefimbo lixupi, otashi dulika ika kale ina oinhoko hano opo omauyelele onhumba ina e li xwa po oo nokuli amwe a fimana nokwa pumbiwa mehoololo lovaindili ovo va hala oufemba wokukwata eeshi mefuta laNamibia.
Omolwa efimbo lokuninga omaindili ina li wana, otashi eta elikwato pomutima kutya ovo va kala nale vena oufemba wokukwata eeshi, ovo eekondalaka davo daxula otashi dulika ovo ashike va shununune mo shaashi vo itava yelekwa neengudu dipe shaashi vo eedukumende davo domushangwa deengeshefa davo noilyo yeengeshefa odo oili nale peenhele, nongeenge ota pa ka ningwa omalundululo itaa ka kala naana mahapu. Vali ovo va kala nale tava kwata eeshi ove na nale omakwatafano mawa noovene veembautu, notava ka ulika omakwatafano oo noupu ngaashi tashi pulwa kouministeli. Nokuli vamwe ove li landela nale eembautu davo. Sha hala kutya efimbo lixupi olo la yandjwa otali ka longa unene mouwa waavo va kala nale tava likola, oku yelekanifa novanhu ovo opo tava kendabala oku ya mongeshefa.
Oshiongalele shali kombelewa yaNgoloneya waShana Etitatu loshivike eshi, naashi shali moWindhoek Omaandaxa nEtivali oili oyuuliki kutya oshiwana oshi na ehalo ngeno okuninga omaindilo ashike ope na omhumbwe natango yomapukululo a wedwa po nokuyandja efimbo la wana koshiwana opo shi wanife po oipumbiwa ngaashi naanaa tai pumbiwa kOuministeli weeshi needjo domefuta.
Mokuninga ngaho otaku yandywa omhito kovanhu aveshe ovo va hala okukufa ombinga, shili paushili nopauyuuki sho shikufe po omapopyo oo eli po kutya oyoongalele oyo tai ningwa oilile po ashike okuxwa ovanhu vafya nale ondjala ominghoka komulungu.


text:
Omutoolinghundana
Windhoek-Ounyuni owali tau popi eshi oshivike eshi omushikingalo omuAmerika Omario a imbila ko oipundi i ehe na ovanhu. Oifokundaneki imwe moUSA oya nyola oipalanyolo tai ingida tai ti: ‘Omarion a ndaanisila ko okapale kehena ovanhu, ovaholi veengalo daye ove mu liteeka’, konima eshi she uya pouyelele kutya okapale kaIndependence Stadium moWinhoek momafiku 20 Kotoba kaka li ovanhu.
Ovanhu vamwe ova ya kointernet opo va pandule ovaNamibia eshi veli tumba nova ulikila ovashikingalo ovaAmerica ovo ve na odino ihava fimaneke ovaAfrica.
“Omake koikundaneki yaNamibia noshiwana eshi va longa Omarion oshilongwa novAmerica aveshe ovo tava ka hala oku talela po Namibia kutya ina mu kala mutu nene odino,” osho umwe a nyola.
Omarion okwa kwe li hanga ta imbile ko oipundi konima eshi ovaholi veengalo daye veliteeke okuya koshow yaye. Ovaholi veengalo daOmarion ova tula ouvideo kointernet tave ulike nghee omushikingalo ou a imbila ko okapale ke na ovanhu vanini moWindhoek.
“Omarion oko eli oko eli mona ko afa e na oshilonga ashike ovaNamibia ove mu tula ponhele yaye. Ina ya koshoongalele shoikundaneki,” osho oshikundaneki shimwe moAmerican sha nyola.
“Omarion okwali a teelelwa a ye koshiongi shoikundaneki ashike meningela waye vati okwa ti okwa lololwa kolweendo eshi a dja modila. Onghee ovaholi veengalo daye naavo vali va lando outekete inava ya ko kokapale,” natango oshikundaneki shimwe tashi wedele po.
Otaku hokololwa Omarion ali a pulwa opo a ye koshuufanene shoikundaneki ongula yefiku olo ngaashi naana oshi sha li sheli kudwa. Ashike okwa ka ninguluka shaashi meningela waye vati okwa ti okwa loloka. Osho osha ulika odino nokuhena efimaneko.
Ashike nande ongaha Omarion okwa ninga ngaashi ta dulu opo a yandje omaimbilo nondaanisa kuhe na vali, a ningila ko ovanhu vanini ovo ve uya kokapale efiko olo. Ta tula nokuli omafano aye mwene kointernet neshangelo tali ti, ‘shamha ashike wa tyapula.’
Vamwe vomovashikingalo ovo va imba pamwe naOmarion efiku olo ongaashi omuimbi weengalo dopamhepo Maranatha ena endaka iwa kuhe na vali. Tate Buti okwali kolusheno ngaashi shito na kakeshe umwe okwa ndaanisa okangalo kaye oko kape. TKBs wokoRundu Baster naFreeda navo ova imba efiku olo.
Okuulika kutya Omarion okuna ngaho eshivo leengalo daNamibia DJ waye efiku olo okwa shika eengalo dingo dovashiki vaNamibia ngaashi daGazza.


text:
Tuulikki Abraham
Keetmanshoop – Ouministeli wovanyasha, ombelewa yaNgoloneya woshitopolwa sha//Kharas, oshoyo ehangano loAnglo American Namibia Foundation, ova li va unganeka omadeulo okudeula ovanyasha ovo ve li nale mongeshefa, oshoyo ovanyasha ovo ve na omafaneko okufikamifa po eengeshefa davo.
Omadeulo okwa li ko oshivike shaya moKeetmanshoop. Ovanyasha vahapu ova li va kufa ombinga okudja keembinga adishe doshitopolwa sha//Kharas.
Konima yomadeulopukululo ovanangeshefa, ova li va pewa omhito yokuyandja omafaneko avo, okutya one okovanyasha ovo ve na omafaneko okufikamifapo ongeshefa, ile okovanyasha ovo ve li nale mongeshefa, okuyandja omafaneko anghene ve na okuyambulapo eengeshefa davo.
Elalakano ola li okuyandja omauyele anghene ovanyasha ve na okufikamifapo nokuhumifakomesho eengeshefa, oshoyo okumona omayambidido vadule okutula omafaneko avo moilonga.
Okwa li kwa unganekwa efiyafano, omo omukufimbinga e linyolifa neeN$500,nomunyasha keshe oku na okukala omunyasha womoshitopolwa sha //Kharas, e na eedula di li 16 fiyo eedula 35.
Koshiluku shovanyasha ovo ve na omafaneko oku ka fikamifapo eengeshefa davo, Omufindani wotete oye Innocent Mathys a findana ekopi neeN$15 000., monhomola onhi vali oMartha Johannes N$7000, taku landula Naftal Johannes N$5000, Elzanne Cloete N$3000, naSuzette Kawahandjo N$2000.
Moshiluku shovanyasha ovo ve li nale mongeshefa, nove na ehalo lokunhenenpeka eengeshefa davo Toini Kambode oye e ya ponomola yotete a pewa ekopi neeN$15 000,takulandula Junian Christiaan N$7000, Werner Kadhikwa N$5000, Adrianette Van Neel N$3000, naBehanga Cloete a pewa N$2000.
Kambonde oo e ya omufindani wotete moshiluku shovanangeshefa ovanyasha ovo ve na ehalo lokunhenepeka eengeshefa davo, okwa lombwela Kundana kutya, okwa pandula unene, eshi a li a mona omhito okukala moshiongalele sha tya ngaha.
Omo a likola ounhongo uhapu, wanghene e na okuyakula eekastoma mongeshefa yaye yokupanda. “ Onda pandula unene eshi nda ninga omufindani omunelao, nd amona oshimaliwa N$15 000, oyo handi ke i longifa mokuhumifa komesho ongeshefa yange. Owino otwa likola, kutya, inatu kendabala nande tu tule omundilo momundilo ukwao, kokutya, omuyakulwa dane neuye mongeshefa, te lihumbata omalihumbato inaa pumbiwa, ove ongo mungashefa, muyakula ashike nombili”. Kambode osho afatulula.
Okwa ti yee oku na ongeshefa yaye yokupanda i li koNoordoewer, noku na etimaumbile kutya, nounongo oo alikola okudja moshoongalele eshi, noshimaliwa osho a findana, otashi ka yambulapo onhele yaye yokupandela, noku i tula pamufika u li nawa.


text:
Tusnelde Nghilinganye
TSANDI-Kansela woshikandjohoololo shaTsandi, okwa indila Ouministeli Wounamapya wu tule po eembola dikwafele ovanahambo pomudingonoko wOkatjeidhi, moshikandjohoololo shaye.
Junias Amunkete okwa ninga eindilo eli sha shikula efyo lovanahambo vatatu pomukunda oo ohani yadjako, taku fekelwa va fya oshuunguungu eshi vali tava wapaleke ondungu omo hava xuwile oimuna yavo.
Ombelewa yakansela wa Tsandi oya yakula onghundana yo valumenhu vatatu vafila mondungu, vo ovo Nghihangakenwa Kandjeu odalele yokOmongwa moAngola womido di hee shivike, Lukas Iiyambo Penombili womido 20 na Safinus Tooleni Onesmus womido 23 ava aveshe eedalele domoTsandi.
Ova mana oweenda wavo eshi va fila mondungu youle wemeta omugoyi pohambo pOmaluwa, omanga vali veli pyakidila nokuxupa, otaku hokololwa kutya eshi osha ningwa omolwomhumbwe yohapi.
Amunkete okwa indila peehambo odo pu tulwe eembola molwashi, eshi oshikando oshititatu ovanahambo tava file mondungu. Modula 1992, Matheus Johannes okwa xulifile oweenda waye pOmaluwa, omanga vali tava xwiile eengobe. Modula 2014 ovalumenhu vatatu Amunyela Augustus Heita, adile mOtapaela, Josef Gerson wedula 22 womOkafitukashau na Martin Endjala womido 43 womOipandahangano navo ovafya eshi ohapi yapwapo mondungu omanga vali tava xupu ondungu pOnangwe i heeli kokule nOmaluwa.
Amunkete ta ti: “Ediladilo laye oleli; omolwoiningwanima yatya ngaha, na pa ningwe omapepapeko kutalike osheetifi. Opa pumbwa yo ovanongononi opo ve uye vatale eshi shili koshi yedu, nomanga omapekapeko tayii komesho ovanahambo nava tulilwe po eemboola domeva. Shaashi oiningwanima yatya ngaha otai holoka ashike peehambo opo pehena eembola, opo ovanahambo tava kendabala ku kongela oimuna yavo omeva.”
Okwa ti osha pumbiwa yoo opolifi ikale tai longele kumwe novapangi moiningwa nima yoludi eli, ngee opolifi yalopotelwa na vakale pamwe no vapangi, opo ngee omunhu okwa hangika a pumbwa ekwafo lotete vo ovapangi tava kwafele okutula omunhu kiifudifo. Pefimbo limwe omunhu otashi dulika tadimo ta fuda yo opolifi kaina owino yoifudofo.
Pahokokolo la pewa Kundana ku Stefanus Iyambo, oo naye a li poshiningwanima ota ti; efiku olo, ovaya kediva omo hava nwefa eengobe davo nelalakano oku li wapaleka. Ta ti manga ina va kufamo onhata, tete ova pombamo omeva neshina. Iiyambo okwa hokolola kutya pashiwambo, opo veli vatele ovena okuya mondungu omo nomakaya va tula mondooha, opo omwifi womakaya u va vatele. Mediva ohamwi wa omunhu eli omutumba mevela nde naashi ta dimo osho ngo ta ningi.
Lukas umwe wo mo nakufya tayi, ta yandje edu ku vakwawo ovo veli pondje yediva. Konima nakufya Tooleni okwa mona vati mukwawo oo eli meni ota ende kashona, ta imo opo veke li kwafele. Iiyambo ota ti, konima yominute omilongo nhatu okwe vapula nge ota va twikile noku yandja edu, ile ovapumbwa evatelo, ashike umwe womonakufya okwa ti shapo ondooha yomakaya oyo ashike nai djemo, shaashi omwifi otau mwehamifa momesho. Okwa li a kumaidwa kutya ondooha itai dulu okudjamo, shapo nava pewe ashike omakende oku li vatela.
Lukas okwa pula a djemo nava kwawo ova itavela okumunanamo, ashike onghendabala ei oya hulila mounyengwi eshi nakufya ongodi eyi efa nokuwila omutwe monhata. Nakufya Tooleni ou a hangika veli naye meni londungu okwa kendabala oku mu yambulapo ashike okwa nyengwa, nokwa pula ekwafo kuvakwawo ovo veli kondje opo vemu kwafele. Nghihangakenwa ou a ninga nakufya omutitatu, okwa tokola opo a yemo e ke mu kwafele, ashike naye ina fikamo vali mondungu okwa wilamo.
Iiyambo oo ali poshiningwa nima okwa yandje yo omadilaadilo aye ta ti: “Opolifi novapangi ovapumbwa oku kala vena oilongifo yawana monghalo ei, ile nge ovanhu tava ka xupa napa kale ekwafo okudiilila kopolifi nokoshipangelo.” Ta yandje omayele opo ovanahambo vaha xupe vali omanga inaa va pula ekwafo lopolifi novapangi. Ota tengeneke yo kutya eshi oshimoko shomedu.